

Številka: 0101-108/2020/6

Datum: 2. 3. 2021

**POROČILO O DELU MNZ V LETU 2020**

Vsebina

[1 Splošno 3](#_Toc65654062)

[1.1 Sodelovanje z institucijami 3](#_Toc65654063)

[1.2 Priprave na predsedovanje 4](#_Toc65654064)

[1.3 Medresorske delovne skupine, ki jih vodi MNZ 6](#_Toc65654065)

[2 Naloge za zagotavljanje javne varnosti v državi 7](#_Toc65654066)

[3 Usmerjanje in nadzor nad delom policije ter zagotavljanje pogojev za njeno delo 8](#_Toc65654067)

[3.1 Usmerjanje in nadzor nad delom policije 8](#_Toc65654068)

[3.2 Zagotavljanje pogojev za delo policije in MNZ 11](#_Toc65654069)

[4 Zakonito in učinkovito opravljanje upravnih nalog iz pristojnosti MNZ 13](#_Toc65654070)

[4.1 Področje zasebnega varovanja, detektivske dejavnosti, varnosti na smučiščih in občinskega redarstva 13](#_Toc65654071)

[4.2 Postopki varnostnih preverjanj po Zakonu o tajnih podatkih 16](#_Toc65654072)

[4.3 Dvig varnostne kulture pri obravnavanju in varovanju tajnih in osebnih podatkov v MNZ 17](#_Toc65654073)

[4.4 Varnostno načrtovanje in preverjanje tujih državljanov po Zakonu o varstvu pred ionizirajočimi sevanji in jedrski varnosti 18](#_Toc65654074)

[4.5 Upravne notranje zadeve 20](#_Toc65654075)

[5 Upravljanje migracij 28](#_Toc65654076)

[6 Proaktivno in kredibilno mednarodno dvo- in večstransko sodelovanje 30](#_Toc65654077)

[7 Projekti namenjeni večji učinkovitosti dela MNZ 31](#_Toc65654078)

[7.1 Nadgradnja informatizacije postopkov varnostnih preverjanj in drugih delovnih procesov po Zakonu o tajnih podatkih 32](#_Toc65654079)

[8 Podatki o proračunu Ministrstva za notranje zadeve in kadrovski podatki 33](#_Toc65654080)

[8.1 Izvrševanje proračuna za leto 2020 in priprava spremembe proračuna za leto 2021 33](#_Toc65654081)

[8.2 Črpanje evropskih sredstev 34](#_Toc65654082)

[8.3 Kadrovski podatki 35](#_Toc65654083)

# Splošno

Delo Ministrstva za notranje zadeve (MNZ) v letu 2020 je v veliki meri potekalo v znamenju **izzivov in ukrepov za zajezitev epidemije COVID-19**. Poleg rednega dela je bilo opravljenih veliko nalog, povezanih z izvajanjem ukrepov ob razglasitvi epidemije. Ob prvem valu epidemije v spomladanskih mesecih je bil aktiviran Državni načrt zaščite in reševanja ob pojavu epidemije oziroma pandemije nalezljive bolezni pri ljudeh, s čemer so bile sprožene različne aktivnosti v ministrstvu. Zaradi nekaterih pomanjkljivosti je bil pripravljen in sprejet nov državni načrt zaščite, ki je bil aktiviran ob drugem valu epidemije v jesenskih mescih leta 2020, pri čemer je ministrstvo aktivno sodelovalo.

V okviru preventivnih in zaščitnih ukrepov za zajezitev nalezljive bolezni je bil izdelan Načrt odzivanja MNZ ob pojavu širjenja koronavirusa SARS-CoV-2 in nova verzija Načrta dejavnosti MNZ ob pojavu epidemije oziroma pandemije nalezljive bolezni pri ljudeh. Izdelava navedenih dokumentov je zahtevala veliko medresorskega sodelovanja in notranjega usklajevanja. Med epidemijo prvega vala, po zaključku teh aktivnosti in med epidemijo drugega vala je ministrstvo redno poročalo vladi o aktivnostih na podlagi navedenih načrtov.

Poleg tega je bilo veliko naporov vloženih v pripravo odlokov vlade za preprečevanje širjenja nalezljive bolezni, ki so se nanašali na omejitve gibanja, javnega zbiranja in prehajanja državne meje. Ministrstvo za notranje zadeve je poleg priprave odlokov podajalo odgovore na pobude za oceno ustavnosti in zakonitosti odlokov ter številna ustna in pisna pojasnila državljanom o izvajanju odlokov in spoštovanju omejitev. Tekom prvega vala epidemije je Ministrstvo za notranje zadeve pripravilo več kot 300 uradnih dokumentov ministrstva s pojasnili odlokov, od avgusta 2020 in tekom drugega vala pa več kot 6000 odgovorov na vprašanja o omejitvah, ki so bili poslani zainteresiranim ljudem in organizacijam po elektronski pošti.

Zaradi prilagajanja spremenjenim razmeram v času epidemije je pri izvajanju načrtovanih nalog za leto 2020 prihajalo do številnih sprememb. Nekaj aktivnosti je odpadlo, nekaj je bilo povsem novih, večina pa je bila prilagojena glede na obseg in način izvajanja, pri čemer so se nekatere zmanjšale, druge povečale, izvajanje pa je povsod, kjer je to bilo možno, potekalo virtualno oziroma na daljavo.

## Sodelovanje z institucijami

Velik del tega sodelovanja je bil tudi v letu 2020 usmerjen predvsem v pripravo odgovorov poslancem Državnega zbora Republike Slovenije. Ministrstvo za notranje zadeve je od prevzema funkcije nove Vlade Republike Slovenije po 13. marcu 2020 pripravljalo oziroma sodelovalo pri pripravi več kot 130 odgovorov na poslanska vprašanja.

Najbolj pogoste teme na katere so se nanašala poslanska vprašanja v omenjenem obdobju so bile povezane z razglašeno epidemijo zaradi koronavirusa in sprejemanja ukrepov za preprečevanje okužb s tem virusom (sprejemanjem odlokov o delni omejitvi gibanja ljudi in prepovedi zbiranja ljudi zaradi preprečevanja okužb s Sars-CoV-2 ter določanja pogojev za vstop v Republiko Slovenijo). Številna vprašanja so se nanašala tudi na ravnanje Policije ob protestih proti politiki vlade in dejanjem oblasti, še posebej pa ob nasilnih protestih 5. novembra 2020. Veliko vprašanj se je nanašalo na zaposlovanje (v kabinetih, še posebej pa na menjave vodstva Policije in Nacionalnega preiskovalnega urada). Nekaj vprašanj pa se je nanašalo tudi na varovanje državne in schengenske meje, ilegalne migracije in romsko problematiko.

Ministrstvo se je udeleževalo sklicanih sej delovnih teles in plenarnih zasedanj tako v Državnem zboru Republike Slovenije, kot tudi v Državnem svetu Republike Slovenije, v kolikor so bile obravnavane zadeve iz pristojnosti ministrstva. Ministrstvo je v tem obdobju, zaradi varnostnih razmer, kar dvakrat predlagalo Sklep o izvajanju izjemnih pooblastil Slovenske vojske pri širšem varovanju državne meje, ki pa v Državnem zboru Republike Slovenije ni dobil zadostne podpore. Med obravnavanimi predlogi so bili tako zakoni, ki so jih predlagali poslanci (novele zakonov: Zakona o nadzoru državne meje, Zakona varstvu javnega reda in miru ter Zakona o organiziranosti in delu v policiji, ki jih je Državni zbor Republike Slovenije sprejel), predstavniki ministrstva so sodelovali pri pripravi in obravnavi zakonov o interventnih ukrepih za zajezitev epidemije COVID-19 in omilitev njenih posledic za državljane in gospodarstvo, obravnavi proračunskih dokumentov in različnih poročil (Policije, Varuha človekovih pravic).

Posebej pa je potrebno izpostaviti tudi številne seje delovnih teles Državnega zbora Republike Slovenije, na katerih so bile obravnavane zahteve poslancev za sklic seje za obravnavo določene problematike. Med obravnavanimi temami so bile naslednje:

* Priporočilo Vladi Republike Slovenije v zvezi s kadrovanjem v državne institucije in gospodarske družbe;
* Poročilo o pripravah in ukrepih Policije v zvezi z nasilnimi protesti v Ljubljani dne 5. 11. 2020 ter ocena varnostne situacije;
* Predlog sklepa Pododbora za spremljanje romske problematike;
* Poročilo o nezakonitih prehodih hrvaško-slovenske meje;
* Nedopustno teptanje demokratičnih standardov, represivni pregon protestnikov in kriminalizacija svobodnega političnega izražanja;
* Politično kadrovanje Vlade v varnostnih in obveščevalnih organih
* Odprava nesmiselne in ustavno sporne prepovedi gibanja prebivalcev in prebivalk Slovenije med občinami;
* Pristojnosti Komisije za nadzor obveščevalnih in varnostnih služb v zvezi z varovanjem osebnih podatkov v nadzorovanih varnostnih službah;
* Vpliv ekstremističnih skupin na oceno varnostnega položaja v Republiki Sloveniji;
* Vpliv ministrstva za notranje zadeve na delo nadzorovane varnostne službe pri izvajanju nadzorovanih ukrepov.

Minister pa je odgovarjal tudi na očitke iz vložene interpelacije o njegovem delu in odgovornosti in jo uspešno prestal.

## Priprave na predsedovanje

Tako kot na drugih področjih je tudi v priprave na predsedovanje močno zarezala epidemija COVID-19, kar je vplivalo na popolnoma drugačno razmišljanje, logistično pripravo in tehnično opremljenost, pa tudi na zamude pri zaposlovanju dodatnih sodelavcev in zamude pri usposabljanju, ki je v celoti potekalo virtualno. Po nekajmesečnem zatišju so dogodki, zasedanja delovnih skupin in odborov ter posledično pogajanja začeli potekati virtualno, zato je bilo potrebno tehnično opremiti vse sejne sobe, kakor tudi vse udeležence v projektu priprav na predsedovanje. Prav tako je bilo potrebno narediti ponovno analizo vseh načrtovanih dogodkov in pripraviti različne scenarije izvedbe; v živo, virtualno ali v hibridni obliki. Epidemija je vplivala tudi na kadrovsko popolnjevanje delovnih mest tako doma predvsem pa v Bruslju na Stalnem predstavništvu, saj se je tam delo popolnoma spremenilo. Svetovalci večinoma delajo od doma, otežen imajo dostop do svojih kolegov iz drugih držav članic, do predstavnikov evropskih institucij in Generalnega sekretariata Sveta. Mreženja, ki je ključno za uspešno delo, ni. Zaradi tega je bilo močno okrnjeno sodelovanje v triu, saj na nobeni ravni ni bilo pristnih osebnih stikov, kar je močno vplivalo na vpliv na potek dogodkov in pogajanj v ključnih dosjejih, ki jih bo obravnavalo tudi naše predsedstvo.

Predstavniki ministrstva za notranje zadeve so aktivno sodelovali v vladnih skupinah za pripravo na predsedovanje.

**Podskupina za program** – MNZ je v okviru podskupine za program pripravil in uskladil prioritete slovenskega predsedovanja najprej v okviru tria z Nemčijo in Portugalsko, nato pa jih bolj podrobno razdelal. Prav tako smo vodilno ministrstvo v t. i. »clustru« za migracije. Pripravili pa smo tudi t. i kažipote za posamezne dosjeje, v katerih smo opredelili potek dozdajšnjih pogajanj ter naše cilje, kaj želimo z dosjejem doseči med predsedovanjem.

**Podskupina za kadre** – v okviru podskupine za kadre je bilo MNZ dodeljeno 16 dodatnih kvot; sedem dodatnih in devet nadomestnih zaposlitev. Dodatne kvote so bile razdeljene med Službo za evropske zadeve in mednarodno sodelovanje in Službo za odnose z javnostmi, nadomestne pa še med Policijo in Direktoratom za migracije. Največ težav smo imeli pri izboru kandidatov za zapolnitev mest na Stalnem predstavništvu, saj na MNZ in v Policiji ni bilo dovolj interesa, zato smo kader iskali tudi z zunanjimi objavami. Ena javna objava je bila prenesena v leto 2021, saj je nismo uspeli zaključiti z izborom kandidata v letu 2020.

V okviru te skupine je Ministrstvo za javno upravo za vse udeležence v projektu organiziralo obsežna usposabljanja v treh sklopih; EU vsebine, tuji jeziki in splošne vsebine. Ministrstvo za notranje zadeve pa je dodatno k temu organiziralo še posvet za več kot 100 udeležencev. Posvet je bil izveden v hibridni obliki – tretjina udeležencev v živo v dvorani, ostali pa so se povezali preko video povezave. Posveta so se udeležili naši predstavniki v evropskih institucijah, evropskih agencijah, svetovalci na Stalnem predstavništvu pri Evropski komisiji Bruselj, predstavnica Ministrstva za zunanje zadeve ter kot ključni gost posveta direktor za notranje zadeve Generalnega sekretariata Sveta Raoul Ueberecken. Odziv udeležencev je bil zelo dober.

Ministrstvo za notranje zadeve je s sklepom ministra vzpostavil Delovno skupino za pripravo in izvedbo predsedovanja Svetu EU, ki jo vodi državni sekretar. Prav tako pa je minister podpisal dopolnjen sklep o imenovanju Delovne skupine »EU sodelovanje predstavnikov Ministrstva za notranje zadeve in policije«, ki jo vodi vodja Službe za evropske zadeve in mednarodno sodelovanje. V okviru slednje se je vodja delovne skupine sestala z vsemi predstavniki MNZ in Policije, ki bodo predsedovali ali kako drugače sodelovali v delovnih telesih Sveta, Evropske komisije in EU agencij. Vsem je bila predstavljena širša ekipa, ki bo sodelovala pri posamezni delovni skupini, predstavljen jim je bil način dela, njihove obveznosti, pričakovanja in naloge tako v času priprav, kot v času samega predsedovanja.

**Sekretariat za logistično izvedbo predsedovanja** – v okviru te logistične skupine je bilo precej delovno, saj so vzpostavili sistem prijav in akreditacij, s pomočjo policije določili kriterije za varovanje dogodkov, nabavili opremo za varovanje za policijo, izbrali kraje, kjer se bodo dogodki odvijali (če bodo v živo), sestavili tabelo vseh dogodkov in jih ovrednotili glede na stopnjo centralizacije organizacije. Ker se je Sekretariat za logistično izvedbo predsedovanja dvakrat premeščal iz organa v organ, smo tudi s tem v rahli zamudi. Prav tako bo na izvedbo močno vplival potek pandemije covid-19, od česar bo odvisna sama organizacija dogodkov, kakor tudi finančne potrebe.

**Podskupina za komunikacijo z javnostmi in promocijo** – MNZ je imenoval uradno govorko, ki se redno udeležuje sestankov. V letu 2020 se je intenzivirala objava EU vsebin in promocija priprav na predsedovanje. Uradna govorka je sodelovala pri pripravi komunikacijskega načrta, opredelitvi delitve nalog med glavnimi in uradnimi govorci, definiranju nalog uradnih govorcev, odnosov s slovenskimi in bruseljskimi mediji. Uradna govorka skrbi za redno objavo pomembnejših EU dogodkov na spletu in družbenih omrežjih v slovenskem in angleškem jeziku.

**Podskupina za proračun predsedovanja** je pripravila grobe izračune potreb finančnih sredstev in jih rezervirali na ustreznih postavkah.

## Medresorske delovne skupine, ki jih vodi MNZ

V okviru »**Delovne skupine za preučitev vplivov migracij na življenje v obmejnih občinah«**, ki jo vodi minister, so teh župani občin večkrat naslovili pobudo za izboljšanje razmer v obmejnih občinah in za povrnitev škode do katere prihaja zaradi intenzivnega nadzora državne meje.

Vlada Republike Slovenije je občinam zagotovila sredstva v skupni višini 2,8 milijona evrov za kritje dela stroškov zaradi obnove poti ob začasnih tehničnih ovirah, občinskih poti, ki so dodatno obremenjene zaradi nadzora zunanje schengenske meje, stroški postavitve dodatnih virov razsvetljave in drugih stroški, ki so nastali občinam z namenom povečati varnost občanov.

Vlada je določila tudi najvišjo možno povračilo sredstev posamezni občini pri izračunu katerega je upoštevala kriterije kot število prebivalcev, dolžina meje, število nezakonitih prehodov idr..

V letu 2020 je bila ustanovljena »**Medresorska delovna skupina za spremljanje aktivnosti na področju migraci**j«, ki jo je vodil državni sekretar dr. Anton Olaj. Njene naloge zajemajo redno spremljanje in koordinacijo na področju migracij, v primeru povečanega obsega migracij pa medresorska delovna skupina koordinira tudi operativne aktivnosti in predlaga potrebne ukrepe. Delovno skupino sestavljajo predstavniki resornih ministrstev in vladnih služb.

V letu 2020 je bila ustanovljena medresorska »**Delovna skupina za obravnavo romske problematike«**, ki je nadomestila dotedanjo vladno Komisijo za zaščito romske skupnosti. Delovna skupina, ki jo je vodil državni sekretar dr. Anton Olaj, je v obdobju od avgusta do decembra 2020 vladi predlagala konkretne spremembe predpisov, ki so pomembne za uspešno naslavljanje izzivov na področju romske problematike, in predlagala tudi nabor dodatnih ukrepov k veljavnemu nacionalnemu programu ukrepov za obdobje 2017–2021. Vlada je vse navedene predloge sprejela in zadolžila konkretna ministrstva za implementacijo sistemskih predlogov. V nadaljevanju bo poudarjena skrb Delovne skupine namenjena izdelavi konceptualno novega Nacionalnega programa za Rome za obdobje 2021–2030.

V letu 2020 je bila kadrovsko prenovljena medresorsko »**Delovna skupina za implementacijo projekta povezljivosti informacijskih sistemov EU na področju mej in vizumov ter na področju policijskega in pravosodnega sodelovanja, azila ter migracij (Interoperabilnost)**, ki jo je vodil državni sekretar dr. Anton Olaj**.** Gre za implementacijo obveznosti, ki za države članice izhajajo iz sprejetih Uredb EU, in sicer:

* uredba o vzpostavitvi interoperabilnosti informacijskih sistemov EU na področju mej in viz se uporablja za Sistem vstopa in izstopa, Vizumski informacijski sistem, Evropski sistem za obveščanje o potovanjih in njihovo odobritev (ETIAS) in Schengenski informacijski sistem;
* uredba o vzpostavitvi interoperabilnosti informacijskih sistemov EU na področjih policijskega in pravosodnega sodelovanja, azila in migracij pa se uporablja za Eurodac, Schengenski informacijski sistem in Evropski sistem za informacije o kazenskih evidencah za državljane tretjih držav (ECRIS-TCN).

Pri izvajanju projekta interoperabilnosti so v državah članicah EU opazne zamude pri realizaciji posameznih korakov implementacije zaradi vpliva covid-19. V Republiki Sloveniji podrobnosti glede potrebnih prilagoditev poslovnih procesov zaradi implementacije IO še niso dorečene, zato še ni možno podati natančnejših ocen stroškov. Za implementacijo interoperabilnosti bodo potrebne prilagoditve zakonodaje skladno z 20., 21. in 22. členom uredb EU o vzpostavitvi interoperabilnosti. Predlogi zakonodajnih sprememb so še v pripravi. Na sestankih Medresorske delovne skupine je bilo dogovorjeno, da se pridobi uporabniške primere, ki bodo v pomoč pri načrtovanju aktivnosti. Ti primeri so bili pridobljeni in razdeljeni med člane delovne skupine.

V letu 2020 je bila kadrovsko prenovljena medresorska delovna skupina **»Svet za vključevanje tujcev«,** ki jo je vodil državni sekretar dr. Anton Olaj, s pristojnostjo podaje mnenj in priporočil k nacionalnim programom, pomembnim za vključevanje tujcev, podaja mnenj in priporočil ter sodelovanje v postopkih priprave zakonov n drugih predpisov, spremljanje izvajanja integracijskih ukrepov, analiziranje stanja ter o tem letno poročanje Vladi RS. Svet se je seznanil z vsebinami sprememb zakona o tujcih, zastavil pristop spremljanja uspešnosti in ustreznosti programov učenja slovenskega jezika ter izrazil skrb glede o nekaterih zaznanih zlorabah socialnih transferjev s strani oseb s pridobljenim statusom mednarodne zaščite.

V letu 2020 se je nadaljevalo tudi delo **Medresorske delovne skupine za proučitev problematike fiktivnih prijav prebivališč posameznikov in s tem povezano zlorabo socialnih transferjev**, ki jo vodi državni sekretar Franc Kangler, pri njenem delu pa sodelujejo tudi predstavniki Ministrstva za delo, družino, socialne zadeve in enake možnosti, Ministrstva za javno upravo, Ministrstva za okolje in prostor in Ministrstva za izobraževanje, znanost in šport. Naloge MDS so preučitev problematike in priprava ukrepov, s katerimi se lahko prepreči prijava fiktivnih prebivališč posameznikov in njihovih otrok ter s tem povezano dodeljevanje denarnih socialnih pomoči in preostalih transferjev posameznikom in gospodinjstvom, preučitev možnosti zajezitve tako imenovanih fiktivnih vpisov v vzgojno-izobraževalne ustanove; preučitev zaostritve pogojev za zaposlovanje tuje delovne sile v Sloveniji in priprava predlogov ukrepov za ureditev področja agencijskega dela. V februarju 2020 je bilo pripravljeno vmesno poročilo s predlogi ukrepov, s katerim se je seznanila tudi Vlada RS, delovna skupina se je v nadaljevanju sestala na več sestankih, na katerih se je razpravljalo o predlogih za razrešitev problematike, med njimi je pripravila tudi izhodišča za spremembe na področju prijave prebivališča, ki so bile vključene v besedilo Predloga Zakona o spremembah in dopolnitvah Zakona o prijavi prebivališča.

Na podlagi sklepa vlade o ustanovitvi medresorske delovne skupine je v letu 2020 potekalo spremljanje izvajanja **Resolucije o preprečevanju in zatiranju kriminalitete za obdobje 2019–2023**. Delovna skupina je usklajevala, usmerjala in koordinirala delo nosilcev in sodelujočih pri pripravi in izvajanju strategij in programov ter zbirala predloge za načrtovanje dodatnih programov na podlagi izsledkov raziskav in strokovno utemeljenih predlogov. Pripravila je poročilo o izvajanju strategij in programov, ki so bili v resoluciji predvideni za leto 2019. Izvedba strategij in programov je bila večinoma uspešna, pri nekaterih pa je potekala kot redna dejavnost na področjih, ki so v pristojnosti posameznih ministrstev.

Junija 2020 je Vlada RS sprejela sklep o spremembi sklepa o ustanovitvi Medresorske delovne skupine za **boj proti trgovini z ljudmi** (MDS TZL), s katerim je imenovala novo nacionalno koordinatorico za boj proti trgovini z ljudmi in posodobila članstvo delovne skupine. Nacionalna koordinatorica je v letu 2020 sklicala tri sestanke delovne skupine, na katerih so člani obravnavali aktualne teme s področja boja proti trgovini z ljudmi in sprejemali sklepe za učinkovitejše izvajanje politik na tem področju. Pripravljeno je bilo tudi letno poročilo o delu MDS TZL za leto 2019, s katerim se je Vlada Republike Slovenije seznanila 7. maja 2020.

# Naloge za zagotavljanje javne varnosti v državi

Na področju **sistemsko normativne dejavnosti** je bilo ministrstvo nosilec priprave novega Zakona o varstvu javnega reda in miru, predloga Zakona o spremembah in dopolnitvah Zakona o organiziranosti in delu v policiji (ZODPol), predloga Zakona o spremembah in dopolnitvah Zakona o nalogah in pooblastilih policije (ZNPPol) in predloga Zakona o dopolnitvah Zakona o nadzoru državne meje (ZNDM) katerih predlagatelj je Vlada Republike Slovenije. Pripravljeni sta bili tudi dve noveli Uredbe o dopolnitvah Uredbe o varovanju določenih oseb, prostorov, objektov in okolišev objektov, ki jih varuje policija, dvakrat pa je bilo ministrstvo nosilec priprave predloga sklepa o izvajanju izjemnih pooblastil Slovenske vojske pri širšem varovanju državne meje.

Ministrstvo je aktivno sodelovalo pri pripravi Zakona o varstvu osebnih podatkov na področju obravnavanja kaznivih dejanj (ZVOPOKD) v zvezi z nekaterimi določbami direktive PNR, ki je bila sicer večinoma že prenesena v slovensko zakonodajo z novelo ZNPPol ter novelo Zakona o kazenskem postopku (ZKP). Strokovnjaki ministrstva so v letu 2020 sodelovali tudi pri drugih spremembah kazensko procesne in materialne zakonodaje.

Ministrstvo za notranje zadeve je skrbelo za sistemsko in strateško urejanje zadev nacionalne varnosti ter uresničevanje politik za **zagotavljanje notranje varnosti Republike Slovenije in EU**,tudi v okviru mednarodnega sodelovanja v EU in NATO, pri čemer je ena od ključnih nalog prepoznava in obvladovanje tveganj, ki nastanejo v primeru hibridnih in terorističnih groženj. V letu 2020 so potekali bilateralni razgovori z **NATO** pri analizi odpornosti civilne pripravljenosti Republike Slovenije.

Izpeljana je bila vaja NATO s področja kibernetske obrambe. Vaja kriznega upravljanja EU (Integrated Resolve 2020) je bila po prvem delu pettedenske vaje prekinjena zaradi epidemije in naj bi se nadaljevala v letu 2021. Druge načrtovane vaje so bile zaradi tega preklicane ali prestavljene v leto 2021.

Koordinacijska skupina MNZ je redno spremljala izvajanje in opravljala naloge v skladu s Kontingentnim načrtom RSza zagotovitev nastanitve in oskrbe ob povečanju števila prosilcev za mednarodno zaščito ter postopkov mednarodne zaščite.

# Usmerjanje in nadzor nad delom policije ter zagotavljanje pogojev za njeno delo

## 3.1 Usmerjanje in nadzor nad delom policije

Usmerjanje in nadzor policije sta potekala v skladu s ciljem iz programa dela ministrstva za 2020 in 2021, imenovanim Učinkovito usmerjanje in objektiven nadzor nad izvajanjem nalog policije. Opravljene so bile vse načrtovane naloge iz programa dela, načrtovani nadzori iz letnega načrta nadzorov pa so bili realizirani v pretežni meri.

**Usmerjanje policije** pomeni sistematično in načrtno dajanje splošnih ali konkretnih napotil za opravljanje nalog s ciljem izpolnjevanja temeljnega poslanstva policije. Minister daje policiji temeljne (srednjeročne), letne in posamične (ad hoc) usmeritve za izvajanje nalog. Usmeritve vsebujejo tudi podatke do kdaj je potrebno opraviti določene naloge in zahtevo, da policija o realizaciji poroča ministru. Pripravljene so bile usmeritve za pripravo letnega načrta dela policije v letu 2021 ter petnajst posamičnih usmeritev. Podlaga zanje so bile ugotovitve nadzorov ter podatki in informacije notranje javnosti, javnih medijev ipd.

Posamične usmeritve so se nanašale na:

* odpravo v nadzoru ugotovljenih pomanjkljivosti nad zagotavljanjem navzočnosti ilegalnih migrantov kot prič na zaslišanju pred preiskovalnim sodnikom,
* odpravo v nadzoru ugotovljenih pomanjkljivosti nad poslovanjem policije s prejetimi ovadbami in evidentiranjem kaznivih dejan,
* ukrepanje policije zoper kršitelje odrejenih ukrepov zaradi zajezitve in obvladovanja epidemije covid-19,
* obravnavo večjega števila migrantov,
* ukrepanje policije zoper delovanje paravojaških skupin,
* ukrepe za dosledno prepoznavanje različnih oblik sovražnega govora, odkrivanje in preiskovanje kaznivih dejanj in prekrškov povezanih z njim ter odkrivanje storilcev,
* dosledno odkrivanje in preiskovanje kaznivih dejanj,
* proučitev Navodila o določitvi kaznivih dejanj, ki jih preiskuje Nacionalni preiskovalni urad, in o sodelovanju z drugimi policijskimi enotami,
* izvajanje policijskih nalog pri odkrivanju in preiskovanju zahtevnih kaznivih dejanj, zlasti s področja gospodarstva, korupcije in organiziranega kriminala, ki jih opravlja Nacionalni preiskovalni urad,
* odpravo ugotovljenih pomanjkljivosti pri sporočanju slabe novice staršem o njihovem otroku,
* pripravo načrtov delovanja Policije ob naravnih in drugih nesrečah,
* povečanje aktivnosti policije na področju premoženjske kriminalitete,
* povečanje nadzora tovornega prometa na glavnih in regionalnih cestah,
* odpravo v nadzoru ugotovljenih pomanjkljivosti nad obravnavo kaznivih dejanj zoper javni cestni promet in
* zagotavljanje večje učinkovitosti in uspešnosti izvajanja nalog policije na avtocestah.

Spremljanje uresničevanja letnih usmeritev je potekalo na podlagi poročil in analiz policije, letnega in polletnega poročila o delu policije, načrta dela policije, problemskih poročil ter ugotovitev na letnih razgovorih z vodstvi notranjih organizacijskih enot na državni in regijski ravni. Pripravljen je bil tudi pregled realizacije letnih usmeritev za delo policije v letu 2020. Na podlagi posamičnih usmeritev policiji je bilo v letu 2020 spremenjenih sedem internih aktov policije.

**Nadzor nad delom policije** je potekal v obliki rednih in enega izrednega nadzora. Z načrtom nadzorov v letu 2020, so bili načrtovani trije redni in ponovni nadzor nad delom policije. Vendar je bilo delo nadzornikov zaradi razglašene epidemije COVID-19 in ukrepov, ki so bili sprejeti za njeno zajezitev, močno okrnjeno. Izvedena sta bila dva od načrtovanih treh rednih nadzorov, in sicer nadzor nad obravnavo kaznivih dejanj zoper javni cestni promet ter nadzor nad izvajanjem policijskega pooblastila vabljenja oseb po Zakonu o kazenskem postopku in Zakonu o nalogah in pooblastilih policije. Namesto načrtovanega ponovnega nadzora pa je bil uveden izredni nadzor nad izvajanjem policijskih nalog in pooblastil v Nacionalnem preiskovalnem uradu, ki bo končan v letu 2021. Izvajanje nadzorov je bilo usmerjeno v preverjanje zakonitosti in strokovnosti dela ter spoštovanja varstva človekovih pravic in temeljnih svoboščin pri opravljanju nalog policije in uporabi policijskih pooblastil.

|  | **Redni nadzori** | **Čas nadzora** |
| --- | --- | --- |
|  | Redni nadzor nad obravnavo kaznivih dejanj zoper javni cestni promet | od 17. 2. 2020do 5. 6. 2020 |
|  | Redni nadzor nad izvajanjem policijskega pooblastila vabljenja oseb po Zakonu o kazenskem postopku in Zakonu o nalogah in pooblastilih policije | od 21. 9. 2020do 15. 12. 2020 |

|  | **Izredni nadzor** | **Čas nadzora** |
| --- | --- | --- |
| 1. | Izredni nadzor nad izvajanjem policijskih nalog in pooblastil v Nacionalnem preiskovalnem uradu | od 21. 9. 2020do 13. 2. 2021 |

Preglednica: Število in vsebina opravljenih nadzorov nad delom policije v letu 2020

Poleg tega je enota ministrstva, pristojna za usmerjanje in nadzor policije, od policije zahtevala tudi poročanje v primerih, ko je bilo ukrepanje policije odmevno v javnosti ali so prve ugotovitve kazale na določene nepravilnosti. V letu 2020 je bilo policiji v skladu z določbami Pravilnika o usmerjanju in nadzoru policije posredovanih **35 zahtev za poročanje**, ki predstavljajo posredno obliko nadzora nad policijo. Po prejetih poročilih je bila proučena zakonitost in strokovnost izvedenih pooblastil ter ukrepov policije in pripravljena strokovna mnenja o postopkih policije. Ocenjenih je bilo tudi devet poročil komisije za oceno zakonitosti postopkov pri uporabi prisilnih sredstev.

Eno od oblik nadzora predstavlja sistem **reševanja pritožb posameznikov zoper delo policistov**. V pritožbenem postopku je treba zagotoviti neodvisno, nepristransko, strokovno in kakovostno reševanje pritožb zoper delo policistov tako v pomiritvenem postopku pri vodji policijske enote kot pred senatom za pritožbe pri Ministrstvu za notranje zadeve. S programom dela za leto 2020 je bilo načrtovanih 6 letnih nalog s tega področja. V celoti je bilo realiziranih pet nalog, delno pa je bila realizirana naloga, da pri očitkih hujših posegov policistov v človekove pravice in temeljne svoboščine, naloge poročevalca izvajajo pooblaščenci ministra.

**Graf 1:** Pritožbeni postopki v obdobju 2016–2020

| Vrsta postopka | 2016 | 2017 | 2018 | 2019 | 2020 |
| --- | --- | --- | --- | --- | --- |
| A | Pomiritveni postopki | 106 | 142 | 158 | 130 | 154 |
| A1 | - uspešno zaključeni (150/5 ZNPPol) | 51 | 69 | 85 | 69 | 79 |
| A2 | ... ravnanje policistov, neskladno s predpisi | 6 | 16 | 11 | 12 | 13 |
| B | Senati | 69 | 72 | 73 | 56 | 57 |
| B1 | - neuspešno zaključeni pomiritveni postopki (148/3 ZNPPol) | 34 | 28 | 35 | 18 | 27 |
| B2 | - neposredna obravnava pred senatom (148/4 ZNPPol) | 35 | 44 | 38 | 38 | 30 |
| B3 | ... utemeljene pritožbe, obravnavane pred senatom | 12 | 17 | 10 | 7 | 10 |
| C | Zaključek brez obravnave | 143 | 162 | 144 | 151 | 218 |
| D | SKUPAJ rešenih pritožb (D = A + B2 + C) | 284 | 348 | 340 | 314 | 402 |

**Tabela 1:** Rešene pritožbe zoper policiste glede na način reševanja

Delo na področju reševanja pritožb zoper policiste je­ potekalo v znamenju prizadevanja za izboljšanje kakovosti vseh faz pritožbenega postopka ter za čim bolj neodvisno, strokovno in objektivno reševanje pritožb. V letu 2020 je bilo vloženih večje število pritožb, kot leto pred tem. Delež uspešno rešenih pomiritvenih postopkov je presegel s programom dela postavljenih 50 odstotkov in je znašal 73. Delež primerov, ko so pri takšnih pritožbah naloge poročevalca izvajali pooblaščenci ministra, v letu 2020 ni presegel ciljnih 90 odstotkov. Po drugi strani so bila zabeležena vsa nestrinjanja policistov ali pritožnikov z odločitvami pritožbenega senata. Pomislek Varuha človekovih pravic glede vabljenja strank v pritožbenih postopkih pa je bil delno upoštevan in realiziran.

## 3.2 Zagotavljanje pogojev za delo policije in MNZ

Večji **investicijski projekti**, ki so bili izvedeni v letu 2020:

* Ureditev prostorov za obravnavo ilegalnih prebežnikov v objektu za varovanje državne meje Ilirska Bistrica,
* Širitev prostorov Disaster Recovery Center Policijske uprave Novo mesto,
* Energetska sanacija Postaje prometne policije Maribor (fasada, stavbno pohištvo, nov plinski priključek ter nova kotlovnica)
* Izvedba pohlajevanja prostorov Operativnega komunikacijskega Policijske uprave Maribor,
* Izdelana projektna dokumentacija in pridobljeno gradbeno dovoljenje za izgradnjo zunanjega igrišča s povezovalnim hodnikom ter nadstrešnico v Center za tujce Postojna,
* Izvedba adaptacije pisarn in sprejemnega oddelka v Center za tujce Postojna.

Večji projekti na področju **investicijskega vzdrževanja**, ki so bili realizirani v letu 2020 so: zamenjava ogrevalnega kotla v Sektorju za oskrbo Gotenica, ureditev varnostnega območje v Specialni enoti, sanacija nadstrešnice na Mejnem prehodu Karavanke, sanacija ograje na antenskem stolpu Rožnik, postavitev delovnih odrov za delo na helikopterjih, postavitev etažnega regalnega skladišča na Policijski upravi Novo mesto, izdelava projektne dokumentacije za ureditev prostora v kleti na Postaji prometne policije Ljubljana, izvedba krovskih del na Gmajnicah in Policijski akademiji Tacen, menjava drsnih vrat in namestitev nove zapornice na Vodnikovi 43, ureditev ogrevanih pasjih boksov na Policijski postaji vodnikov službenih psov Maribor, postavitev novega šotora na Policijski postaji Črnomelj, izdelava projektne dokumentacije za rekonstrukcijo nastanitvenega objekta št. 6 v Sektorju za oskrbo Gotenica, preureditev treh pasjih boksov na Enoti vodnikov službenih psov Nova Gorica, sanacija zunanjega stopnišča na Policijski postaji Medvode, ureditev okolice objekta Policijske uprave Koper – samski dom (ograditev, dodatna parkirna mesta, zapornica), menjava grelnikov vode v Sektorju za oskrbo Gotenica in Policijski postaji vodnikov službenih psov Ljubljana, izgradnja požarnega črpališča v Sektorju za oskrbo Gotenica, menjava oken na Kotnikovi 8, zamenjava zasteklitve na Policijski postaji Trbovlje, ureditev vnosa mulja v čistilni napravi Sektorja za oskrbo Gotenica, menjava vhodnih vrat na Policijski postaji Rače, sanacija sanitarij v kleti na Policijski postaji Maribor II, sanacija ravne strehe na Policijski postaji in Postaji prometne policije Murska Sobota.

Za **nabavo prevoznih sredstev** Policije in upravnega dela Ministrstva za notranje zadeve (MNZ) so se v letu 2020 izvajale aktivnosti za obnovo voznega parka glede na potrebe in finančne vire, močno pa je vplival spremenjen položaj na trgu prevoznih sredstev zaradi posledic epidemije SARS-CoV-2 (COVID-19) in posledično nezmnožnost dobave določenih segmentov prevoznih sredstev. V letu 2020 je bilo za Policijo nabavljenih 30 prevoznih sredstev in eno vozilo za MNZ v skupni vrednosti 1,2 milijona evrov. V letu 2020 je bilo skupaj odpisanih 122 prevoznih sredstev. Povprečna starost vozil na 31. decembra 2020 je 6,9 let (v letu 2019 7,2 let).

Na področju **materialno-tehničnih pogojev za delovanje** Policije, upravnega dela Ministrstva za notranje zadeve (MNZ) in Inšpektorata RS za notranje zadeve (IRSNZ) so se zagotavljala potrebna sredstva in oprema ter prevozna sredstva. Postopki nabave so potekali skladno s Pravilnikom o tehnični opremi Ministrstva za notranje zadeve in organov v sestavi ter Uredbo o uniformi, položajnih oznakah in simbolih policije. Za osebno in zaščitno opremo, oborožitev ter sredstva za izvajanje temeljne policijske dejavnosti policije je bilo v letih 2019–2020 namenjenih okrog 16 milijonov evrov.

Končuje se večletni projekt zagotovitve **nove policijske uniforme** vsem uniformiranim policistom. V namen preprečitve motenj pri zagotavljanju uniforme policistom, so bili izvedeni postopki nabave oz. sklenitve okvirnih sporazumov za obdobje štirih let. Za nabavo nove policijske uniforme je sklenjen štiriletni okvirni sporazum do leta 2021 v skupni vrednosti 10 mio evrov. Do zdaj je bila izvedena nabava posameznih delov nove policijske uniforme v skupni vrednosti cca. 7,8 milijona evrov. Prav tako je sklenjen okvirni sporazum za dobavo civilne službene obleke do leta 2022 v skupni vrednosti 0,4 milijona evrov.

Končal se je postopek razdelitve 5.000 nosilcev **balistične zaščite – zaščitnih telovnikov**, ki so ga prejeli najbolj izpostavljeni uniformirani policisti. Za potrebe Posebne policijske enote in Mobilnega kriminalističnega oddelka ter ostalih policistov so v letošnjem letu uspešno končali postopki nabave čelad z balistično zaščito, filtrov za celo obrazno masko, ščitnikov in intervencijskih čelad. V ta namen je bilo v zadnjih dveh letih namenjenih 3,8 milijona evrov.

Za zagotavljanje **streliva in plinskih sredstev** so sklenjeni štiriletni okvirni sporazumi. V zadnjih dveh letih je bilo policistom dano v uporabo prek 3.000.000 kosov različnega streliva, raznih plinskih razpršilcev in ostalih sredstev ter dolgocevno orožje.

V zadnjih dveh letih so bili skladno s potrebami Policije izvedeni postopki nabave različnih posebnih tehničnih sredstev (NRP 1714-17-0012)v skupni vrednosti 1,4 milijona evrov. Glavnina sredstev je bila namenjena nabavi **brezpilotnih zrakoplovov** s pripadajočo dodatno opremo ter robota za dezaktiviranje minsko eksplozivnih sredstev. Za izvajanje temeljne policijske dejavnosti so bili izvedeni še postopki nabave glasbil, opreme za pse in konje, alpinistično jamarske opreme, potapljaške opreme, smučarske opreme ter naprav za nočno opazovanje.

Z namenom povečanja **stanovanjskega fonda** na lokacijah, kjer so največje potrebe ministrstev, je MNZ je v lanskem letu kupilo tri stanovanja v Kopru in jih prevzelo v mesecu novembru 2020. Za nakup dveh stanovanj v Kranju poteka raziskava oziroma analiza trga, saj je bila ponudba do danes zelo skopa oz. ni bilo na voljo stanovanj, ki bi ustrezala kriterijem za nakup.

V skladu s prvim odstavkom 8.c člena Zakona o nadzoru državne meje (v nadaljevanju: ZNDM) se v primerih, ko je zaradi opravljanje nalog nadzora državne meje in preprečevanje nedovoljenega prehajanja državne mej, potrebna trajnejša in nepretrgana uporaba zemljišč, ki otežuje redno rabo zemljišč in že traja dlje kot 24 mesecev, lastninska pravica na teh zemljiščih začasno obremeni s služnostjo v javno korist.. Ministrstvo izvaja postopke povezane s služnostjo v javno korist zaradi opravljanja nalog nadzora državne meje na **1348 od predvidoma 3168 parcel.** Prve odškodnine so bile izplačane v letu 2020, naslednja tranša pa bo v marcu 2021.

**V** **terminskem planu javnih naročil in javnih razpisov za leto 2020** je bilo načrtovanih 241 postopkov javnih naročil ali javnih razpisov, od katerih je bilo v realizaciji 156 postopkov, vključno z javnimi naročili, ki so izjema po zakonu in postopki po Zakonu o javnem naročanju na področju obrambe in varnosti. Izven terminskega plana je bilo v teku 66 postopkov in 780 evidenčnih naročil male vrednosti ter izvedenih je bilo 38 postopkov izjem iz zakona (izločeni sklopi in socialne storitve). V realizaciji je bilo več postopkov za nabavo opreme za MNZ in Policijo, vzdrževanje opreme, storitve in gradnje, med večjimi ali pomembnejšimi postopki ali pogodbami, ki so bile realizirane, pa so izgradnja infrastrukture in vzdrževanje digitalnega radijskega sistema državnih organov RS po standardu TETRA (Terrestrial trunked radio / prizemeljski snopovni radijski sistem), dobava streliva, dolgocevnega orožja, zaščitnih sredstev, nabava osebne varovalne opreme (koronavirus), preventivno testiranje policistov na SARS-COV-2, nakup vozil, zaščitnih modularnih vetrovk, nabava delov uniforme, dobava zimskih in letnih pnevmatik, dobava opreme za protivlomno varovanje, videonadzor objektov, nakup opreme za nadzor prometa, nakup in vzdrževanje termovizijskih naprav, dobava prehrane, vzdrževanje varnostne ograje ZTO (začasne tehnične ovire) na meji z Republiko Hrvaško, vzdrževanje sistema za nadzor elektronskih komunikacij, izvajanje prevajalskih storitev, čiščenja objektov, sanacija kleti in strehe na objektu PP in PPP Murska Sobota, vzdrževanje helikopterjev, servisiranje vozil, zavarovanje helikopterja AW169, vzdrževanje in upravljanje optičnih povezav med objekti MNZ in Policije, nadgradnja sistema za nadzor elektronskih komunikacij, najem in nakup programske opreme IBM.

# Zakonito in učinkovito opravljanje upravnih nalog iz pristojnosti MNZ

## Področje zasebnega varovanja, detektivske dejavnosti, varnosti na smučiščih in občinskega redarstva

V programu dela je bilo za leto 2020 načrtovanih sedem nalog s področja zasebnega varstva in občinskih redarstev. Tri naloge so bile v celoti realizirane, ena delno realizirana, tri pa niso bile realizirane. Delno je bila realizirana naloga, ki se nanaša na pomoč drugim ministrstvom in organizacijam pri izvajanju Uredbe o obveznem organiziranju varovanja.

Strokovni nadzor nad Zbornico za razvoj slovenskega zasebnega varovanja kot reprezentativnim strokovnim združenjem za **zasebno varovanje**, upravni nadzor nad izvajanjem podeljenega javnega pooblastila na področju zasebnega varovanja, detektivske dejavnosti in varnosti na smučiščih (na podlagi ocene pristojnega organa) in nadzor nad delom članov komisij za preizkus strokovne usposobljenosti po programih strokovnega izpopolnjevanja in obdobnega izpopolnjevanja varnostnega osebja niso bili opravljeni, saj epidemiološko stanje na območju Republike Slovenije tega ni dopuščalo.

| **Leto** | **2016** | **2017** | **2018** | **2019** | **2020** |
| --- | --- | --- | --- | --- | --- |
| Število izdanih licenc | 28 | 30 | 33 | 24 | 21 |
| Število izdanih izkaznic | 740 | 763 | 837 | 980 | 860 |
| Število potrdil o vpisu v evidenco internega varovanja | 0 | 0 | 1 | 1 | 0 |
| Število dovoljenj za opravljanje čezmejnega profesionalnega prevoza evrogotovine po cesti med državami članicami evro območja | 0 | 1 | 0 | 1 | 0 |

**Tabela 2:** Izdane licence, službene izkaznice, potrdila in dovoljenja za opravljanje zasebnega varovanja

Potekala je prenovaprogramov strokovnega usposabljanja varnostnega osebja na podlagi revizije katalogov standardov strokovnih znanj in spretnosti ter poklicnih standardov na področju zasebnega varovanja, ki jo je izvedla Nacionalna delovna skupina za revizijo kvalifikacijske strukture na področju zasebnega varovanja. V letu 2020 sta bila prenovljena programa usposabljanja za varnostnega tehnika in pooblaščenega inženirja varnostnih sistemov.

Zaradi nemotenega opravljanja dejavnosti zasebnega varovanja med epidemijo je bil pripravljen in sprejet Odlok o podaljšanju petletnega obdobja za udeležbo varnostnega osebja na obdobnem strokovnem izpopolnjevanju in za opravljanje obdobnega preizkusa strokovne usposobljenosti. V okviru priprave Odredbe o spremembi Odredbe o določitvi standardov, ki so obvezni na področju zasebnega varovanja, so bili organizirani sestanki s predstavniki certifikacijskega organa, ki so predstavili postopek certificiranja in pridobitve certifikata o skladnosti s standardom SIST EN 50518 za VNC (varnostno nadzorni center). Leta 2019 je namreč začel veljati nov standard SIST EN 50518:2019, ki je prinesel nekaj sprememb na navedenem področju.

Ministrstvo je v okviru zakonskih pristojnosti spremljalo delovanje **Detektivske zbornice Slovenije** in aktivno sodelovali pri prenovi Statuta detektivske zbornice.

Na področju **zagotavljanja varnosti na smučiščih** so uslužbenci ministrstva nudili strokovno pomoč pri usposabljanju nadzornikov na smučišču, ki se izvaja na Policijski akademiji in sodelovali v komisijah za preizkus znanja v okviru usposabljanja nadzornikov.



**Graf 2:** Izdane službene izkaznice in podaljšanje pooblastil nadzornikov na smučišču

Na področju **občinskih redarstev** se stanje v primerjavi s predhodnim letom ni spremenilo, saj pet občin kljub zakonski obveznosti in več opozorilom ni ustanovilo nobene izmed oblik občinskega redarstva,[[1]](#footnote-1) čeprav je bilo že v letu 2018 pripravljeno poročilo o obveznostih, ki jih opredeljuje Zakon o občinskem redarstvu in poslano Ministrstvu za javno upravo kot nosilcu sistemske zakonodaje.

V letu 2020 je bil sprejet Pravilnik o spremembi in dopolnitvi Pravilnika o strokovnem usposabljanju, obdobnem izpopolnjevanju ter preizkusu znanja občinskih redarjev, uslužbenci ministrstva pa so sodelovali v komisiji za preizkus znanja občinskih redarjev.

| **Vrsta / izid postopka** | **2016** | **2017** | **2018** | **2019** | **2020** |
| --- | --- | --- | --- | --- | --- |
| Varnostno preverjanje kandidatov za detektive | 18 | 12 | 13 | 10 | 9 |
| Ogledi prostorov – dodatna registracija nosilcem javnega pooblastila  | 0 | 0 | 1 | 0 | 1 |
| Soglasje za sklep vlade po Uredbi o obveznem organiziranju varovanja | 11 | 4 | 0 | 1 | 2 |
| Število pozivov za deponiranje službenih izkaznic | 333 | 391 | 331 | 125 | 429 |

**Tabela 3:** Število upravnih postopkov s področja zasebnega varovanja, nadzornikov na smučišču in

Detektivske dejavnosti

## Postopki varnostnih preverjanj po Zakonu o tajnih podatkih

Leta 2020 je bila s programom dela načrtovana naloga poenotenja dokumentacijskih podlag in obrazcev za vse vrste upravnih postopkov ter nadgradnja informatizacije postopka varnostnega preverjanja oseb in organizacij, ki naj bi omogočila, da se bodo vsi vmesni procesi, v kolikor bo mogoče, v posameznem (upravnem) postopku informatizirali in avtomatizirali brez izhodnih dokumentov v papirni obliki. Z Uradom Vlade RS za varovanje tajnih podatkov (UVTP) je bila vzpostavljena povezava med Evidenco dovoljenj za dostop do tajnih podatkov ter Evidenco varnostnih dovoljenj UVTP in aplikacijo EUPP[[2]](#footnote-2), ki se v MNZ uporablja v postopkih varnostnih preverjanj, s čemer je bil avtomatiziran postopek prenosa podatkov o varnostnih preverjanih iz navedenih evidenc.

| **Leto** | **2016** | **2017** | **2018** | **2019** | **2020** |
| --- | --- | --- | --- | --- | --- |
| Predlogi za izdajo dovoljenja | 1.246 | 1.629 | 1.499 | 2.019 | 1608 |
| Izdana dovoljenja – skupaj | 1.246 | 1.563 | 1.486 | 2.010 | 1561 |
| Strogo tajno | 76 | 49 | 87 | 93 | 79 |
| Tajno | 529 | 556 | 609 | 881 | 708 |
| Zaupno | 610 | 956 | 761 | 949 | 774 |
| Zavrnitev izdaje dovoljenja | 0 | 1 | 0 | 0 | 1 |
| Zavrženi predlogi | 5 | 12 | 10 | 17 | 2 |
| Tožba na zavrnilno odločbo | 0 | 0 | 0 | 0 | 0 |
| Ustavljen postopek | 7 | 6 | 15 | 1 | 11 |
| Vmesno varnostno preverjanje | 1 | 5 | 5 | 5 | 6 |
| Potrditev veljavnosti dovolj | 26 | 24 | 19 | 31 | 37 |
| Odločba o spremembi priimka | 17 | 19 | 24 | 13 | 26 |

**Tabela 4:** Dovoljenja za dostop do tajnih podatkov v obdobju 2016–2020

*Vir: Rokovnik STP DPDVN*

V letu 2020 je bilo izvedenih 1.623 postopkov varnostnih preverjanj za izdajo dovoljenja za dostop do tajnih podatkov, od tega je bilo 1.409 postopkov rešenih, 214 postopkov pa je bilo še v teku. Zaključenih je bilo 76 postopkov za izdajo dovoljenja za dostop do tajnih podatkov stopnje tajnosti STROGO TAJNO, 690 postopkov za izdajo dovoljenja za dostop do tajnih podatkov stopnje tajnosti TAJNO in 760 postopkov za izdajo dovoljenja za dostop do tajnih podatkov stopnje tajnosti ZAUPNO. Devet postopkov je bilo ustavljenih, dve vlogi sta bili zavrženi, zaključenih je bilo šest postopkov vmesnega varnostnega preverjanja, 36 potrditev veljavnosti dovoljenja in 26 potrditev veljavnosti zaradi spremembe imena. Organizacijam je bilo izdanih 21 varnostnih dovoljenj.[[3]](#footnote-3)

| **Leto** | **2016** | **2017** | **2018** | **2019** | **2020** |
| --- | --- | --- | --- | --- | --- |
|  |  |  |  |  |  |
| Predlogi za izdajo dovoljenja | 39 | 24 | 24 | 28 | 28 |
| Izdana dovoljenja – skupaj | 38 | 23 | 24 | 28 | 22 |
| Varnostno območje | 1 | 1 | 0 | 5 | 6 |
| Upravno območje | 6 | 7 | 7 | 3 | 8 |
| Zavrnitev izdaje dovoljenja | 0 | 1 | 0 | 0 | 0 |
| Zavrženi predlogi | 1 | 1 | 0 | 2 | 1 |
| Tožba na zavrnilno odločbo | 1 | 0 | 0 | 0 | 0 |
| Ustavljen postopek | 2 | 0 | 0 | 2 | 3 |

**Tabela 5:** Varnostna dovoljenja za organizacije v obdobju 2016–2020

*Vir: Rokovnik STP DPDVN*

Čas za rešitev postopkov stopnje tajnosti ZAUPNO je bil 20,1 dneva (vzorec osem naključnih postopkov), stopnje tajnosti TAJNO 29 dni (vzorec osem naključnih postopkov), stopnje STROGO TAJNO pa 26,2 dneva (vzorec pet naključnih postopkov), torej znotraj 90 dnevnega zakonskega roka. Nerešenih je bilo 214 vlog.[[4]](#footnote-4) Razlog za nerešene vloge je bil v pretežni meri čakanje na odgovore drugih državnih organov in tujih varnostnih organov za osebe, ki dalj časa prebivajo ali so prebivale na območju drugih držav.

Zoper odločitve upravnega organa v postopku vmesnega varnostnega preverjanja je bila leta 2019 vložena ena tožba, postopek na Upravnem sodišču RS pa se je leta 2020 zaradi umika tožbe ustavil. V letu 2020 ni bilo vložene nobene tožbe zoper odločitev upravnega organa na tem področju.

## Dvig varnostne kulture pri obravnavanju in varovanju tajnih in osebnih podatkov v MNZ

Osnovna **usposabljanja za obravnavanje in varovanje tajnih podatkov** so se redno izvajala le prvo tromesečje leta 2020 oziroma do prve razglasitve epidemije. Od razglasitve epidemije dalje pa so vsa t. i. redna osnovna usposabljanja potekala preko e-učilnice UVTP. Kljub epidemiološkim razmeram pa so bila na podlagi odločbe Urada za organizacijo in kadre (UOK) izvedena nujna osnovna usposabljanja, in sicer za kandidate za policiste.

V Ministrstvu za notranje zadeve in organih v sestavi je bilo v letu 2020 izvedenih 12 osnovnih usposabljanj za obravnavanje in varovanje tajnih podatkov, ki se jih je udeležilo skupaj 322 oseb. Dodatnega usposabljanja javnih uslužbencev za obravnavanje in varovanje tajnih podatkov, ki se izvaja na daljavo z uporabo elektronske učilnice, se je v obdobju od konca leta 2019 do spomladi 2020 udeležilo 288 imetnikov dovoljenj za dostop do tajnih podatkov, kar predstavlja 93,1odstotka vseh napotenih imetnikov. Povprečna ocena opravljenih preizkusov je bila 94 odstotkov.

Opomnik za izvedbo tematskih notranjih nadzorov je bil vsebinsko posodobljen, večje spremembe pa se načrtujejo s sprejetjem novih podzakonskih aktov Zakona o tajnih podatkov predvidoma v letu 2021.



**Graf 3:** Udeleženci na osnovnem usposabljanju za delo s tajnimi podatki od 2016–2020.

Na podlagi odredb ministra je bilo opravljenih šest tematskih **notranjih nadzorov s področja tajnih podatkov**.

Z namenom povečanja kakovosti **obdelave osebnih podatkov** v MNZ in IRSNZ so se v letu 2020 začele priprave za izdelavo evidence dejavnosti obdelave za vse zbirke osebnih podatkov v upravljanju MNZ in IRSNZ, vključno z njeno informatizacijo ter priprave za posodobitev in dopolnitev spletnih vsebin na intranetu in internetu, kar bo realizirano v letu 2021. Vse redne naloge v zvezi z izvajanjem Splošne uredbe EU o varstvu podatkov (GDPR) in Zakona o varstvu osebnih podatkov (ZVOP) so bile opravljene, medtem ko informacijska nadgradnja varstva osebnih podatkov zaradi razglasitve epidemije ni bila realizirana.

## Varnostno načrtovanje in preverjanje tujih državljanov po Zakonu o varstvu pred ionizirajočimi sevanji in jedrski varnosti

Opravljena sta bila dva redna nacionalna inšpekcijska nadzora, eden z obrambnega področja in drugi s področja varstva pred naravnimi in drugimi nesrečami. Slednji je bil neposredno povezan s pripravami na morebitni novi val epidemije koronavirusa. Oba nadzora sta pokazala, da ima ministrstvo navedeni področji korektno in vzorno urejeni in da ustrezata zahtevam nacionalne zakonodaje in zveze NATO.

Implementacija nove zakonodaje s področja kritične infrastrukture in **informacijske varnosti** s podrejenimi podzakonskimi akti je bila tudi v letu 2020 ena od prednostnih nalog. Navedena področja so bila delno že umeščena v strateške in operativne dokumente za delovanje ministrstva v različnih varnostnih razmerah, proces pa se bo nadgrajeval tudi v letu 2021.

Proaktivno delovanje ministrstva na področju elektronskih komunikacij je v letu 2020 prineslo napredek pri zagotavljanju odzivanja na evropsko klicno številko 116 000 za klice v sili v primerih pogrešanih otrok. V letu 2021 se pričakuje sprejem novega Zakona o elektronskih komunikacijah, ki v pravni red prenaša Zakonik o elektronskih komunikacijah sprejet na ravni EU.

V okviru izvajanja nalog iz Nacionalnega programa **varstva pred naravnimi in drugimi nesrečami** ter načrtovanja in izvajanja ukrepov MNZ v izjemnih okoliščinah, je bil aktiviran Načrt dejavnosti MNZ ob pojavu epidemije oziroma pandemije nalezljive bolezni pri ljudeh. Poleg tega je bilo posodobljenih šest načrtov dejavnosti MNZ za različne nesreče, pri čemer je bil na novo izdelan načrt dejavnosti ob poplavah. Ministrstvo je sodelovalo tudi pri obsežni prenovi Državnega načrta zaščite in reševanja ob nesreči zrakoplova, ki pa do konca leta 2020 še ni bila zaključena.

Na podlagi izsledkov inšpekcijskega nadzora nad Načrtom dejavnosti MNZ ob pojavu epidemije oziroma pandemije nalezljive bolezni pri ljudeh se je pričelo posodabljanje vseh tovrstnih načrtov. Skladno s tem se je pričelo tudi revidiranje tovrstnega načrtovanja v policiji. Izdelane so bile Usmeritve in obvezna navodila za pripravo načrtov delovanja Policije ob naravnih in drugih nesrečah. V zvezi s tem je bil organiziran posvet z inšpektorji policijskih uprav, ki pokrivajo področje varnostnega načrtovanja in delovanja ob naravnih in drugih nesrečah.

Delo na področju **obrambnega načrtovanja** je zaznamoval spremenjen priročnik sistema kriznega odzivanja NATO, sprejet 2019 in implementiran v nacionalno ureditev 2020 z noveliranim Sklepom Vlade o določitvi ukrepov za pripravljenost, kar je zahtevalo posodobitev celotnega obrambnega načrta MNZ. Področje obrambnega načrtovanja je bilo v septembru 2020 predmet rednega inšpekcijskega nadzora, ki ga je izvedel Inšpektorat RS za obrambo. Pri tem je bila ugotovljena pomanjkljivost glede podajanja usmeritev sodelujočim za izvajanje ukrepov kriznega odzivanja NATO (NCRM) skladno s sklepom vlade, ki je bila odpravljena v postavljenem roku.

Kljub razglašeni epidemiji so bile vsaj delno izvedene tudi nekatere mednarodne vaje. Vaja kriznega upravljanja EU »Integrated Resolve 2020« je bila po prvem delu pet tedenske vaje prekinjena zaradi epidemije. Vaja NATO s področja kibernetske obrambe (vaja CC20) je bila izpeljana v celoti.

Na področju **hibridnih groženj** je ministrstvo pripravljalo odgovore s področja notranje varnosti in skrbelo za redno ciklično poročanje o zaznavanju hibridnih groženj v okviru t. i. HTA analize (Hybrid Trend Analyis).

Na področju **razporejanja na obrambne in druge dolžnosti** ter obveščanja o razporejenosti posameznikov so bile opravljene vse načrtovane naloge ter izvedeni ukrepi za rešitev problemov, predvsem glede dvojnega razporejanja zaposlenih v MNZ v pogodbeno rezervo Slovenske vojske.

Ob koncu leta 2020 je bilo skladno z zakonodajo na delovno dolžnost razporejenih 8.520 (leta 2019 - 8.408) javnih uslužbencev MNZ, Policije in IRSNZ, kar predstavlja 95,0 odstotka (leta 2019 - 94,9 odstotka) vseh zaposlenih.

| **Področje** | **Aktivnost** | **Število** |
| --- | --- | --- |
| Delovna dolžnost | Podani predlogi za razporeditev javnih uslužbencev na delovno dolžnost | 411 |
|  | Podani predlogi za ukinitev razporeditve javnih uslužbencev na delovno dolžnost | 346 |
| Vojni veterani | Opravljanje dolžnosti pri obrambi RS leta 1991 - zahtevki | 67 |
| Izvoz blaga za dvojno rabo | Obravnava zahtevkov za izvoz blaga za dvojno rabo v okviru Komisije za nadzor izvoza blaga z dvojno rabo – podaja mnenj organa | 197 |

**Tabela 6:** Število upravnih in drugih postopkov s področja varnostnega načrtovanja

Naloge na področju **kritične infrastrukture** so opredeljene v Zakonu o kritični infrastrukturi. MNZ skrbi za sodelovanje med nosilci sektorjev kritične infrastrukture in redno sodeluje z MORS, ki je koordinator aktivnosti na tem področju. Predstavniki ministrstva so sodelovali pri oblikovanju določb nove Uredbe o izvajanju operacij brezpilotnikov, ki ureja izdajanje dovoljenj za prelete nad geografskimi območji, kjer je zaradi zagotavljanja varstva in zasebnosti letenje z brezpilotnimi zrakoplovi prepovedano na tistih območjih, ki jih predlagajo zavezanci na podlagi predpisov, ki urejajo obvezno organiziranje varovanja. Ministrstvo bo zavezano za izdajanje dovoljenj za ta geografska območja ter območja jedrskih objektov.

Na področju **fizičnega varovanja jedrskih objektov in snovi ter prevozov jedrskih snovi** je ministrstvo izvajalo pristojnosti v skladu z določili Zakona o varstvu pred ionizirajočimi sevanji in jedrski varnosti. V letu 2020 je bilo izvedenih 307 postopkov varnostnega preverjanja tujih državljanov (leta 2019 – 453).[[5]](#footnote-5) O rezultatih varnostnega preverjanja je bilo obveščenih 87 pravnih oseb (leta 2019 – 57), ki so zaposlovale tuje državljane. Obenem je potekala informatizacija tega delovnega procesa z nadgradnjo obstoječe aplikacije EUPP za vodenje evidenc ter upravnih in prekrškovnih postopkov v MNZ in IRSNZ.

| **Področje** | **Aktivnost** | **Število** |
| --- | --- | --- |
| Varnostno preverjanje po ZVISJV-1 | Izdaja sklepov o neobstoju varnostnih zadržkov | **obdelano 307 zahtevkov** (12 preneseno iz l. 2019)pozitivno rešenih: 295zavrženih: 0ustavljenih: 3zavrnjenih: 0prenesenih v leto 2021: 9 |
| Varovanje jedrskih objektov, snovi in prevozov jedrskih snovi | Izdaja odločb o potrditvi načrtov | 3 |

**Tabela 7:** Število postopkov na področju fizičnega varovanja jedrskih objektov, snovi in prevozov jedrskih snovi

v letu 2020

Upravljavci jedrskih objektov in prevozniki jedrskih snovi so fizično varovanje objektov in prevozov opravljali v skladu z načrti, ki jih je potrdilo Ministrstvo za notranje zadeve. V letu 2020 so bile izdane tri odločbe in sicer ena o fizičnem varovanju jedrske snovi med cestnim prevozom in dve o potrditvi načrta fizičnega varovanja jedrskega objekta. V letu 2020 je bila zaznana tudi javna objava dokumentov, ki bi lahko ogrozila varnost jedrskega objekta, zato je pristojna enota ministrstva podala zahtevo za preverjanje ustreznosti javne objave. Na podlagi ugotovitev pristojnih organov je bila podana pobuda, da se zadeva obravnava na seji Sekretariata SNAV, zaznava pa je privedla do inšpekcijskih nadzorov in posledično bolj transparentnega delovanja na področju jedrske varnosti.

## Upravne notranje zadeve

Ministrstvo za notranje zadeve je že v načrtu dela za leti 2020 in 2021, v okviru skrbi za učinkovito in strokovno opravljanje upravnih nalog na vseh omenjenih področjih kot splošni cilj izpostavil sprejem in implementacijo **sprememb in dopolnitev Zakona o orožju** zaradi implementacije evropske direktive. V letu 2017 je bila sprejeta Direktiva (EU) 2017/853[[6]](#footnote-6), ki bi jo bilo potrebno implementirati v nacionalni pravni red že do septembra 2018, Republika Slovenija pa je s strani Evropske komisije prejela tudi uradni opomin zaradi neprenosa omenjene direktive. Orožna direktiva bo v celoti prenesena v pravni red RS s sprejetjem predloga Zakona o spremembah in dopolnitvah Zakona o orožju, katerega besedilo je Vlada RS določila na svoji seji 24. oktobra 2019. Predlog zakona je bil predložen v obravnavo v Državni zbor RS, kjer je bila v decembru 2019 opravljena tudi splošna razprava. Dne 11. 2. 2020 je bil na seji matičnega telesa sprejet sklep, da se opravi javna predstavitev mnenj o predlogu zakona, ki naj bi se okvirno izvedla do sredine marca 2020. Zaradi razglasitve epidemije bolezni COVID-19 javna predstavitev mnenj ni bila izvedena, prav tako pa do danes ni bila uvrščena v terminski program dela Državnega zbora. Sprejetje sprememb in dopolnitev Zakona o orožju je tako odvisno od poteka zakonodajnega postopka. Predlog zakona določa tudi rok za uskladitev podzakonskih predpisov v enem letu od uveljavitve zakona, in sicer: Pravilnika o spremembah in dopolnitvah Pravilnika za izvajanje Zakona o orožju, Pravilnika o spremembah in dopolnitvah Pravilnika o tehničnih pogojih varovanja prostorov, kjer se nahaja orožje, redu na strelišču in pogojih za izvajanje streljanja ter Pravilnika o spremembah in dopolnitvah Pravilnika o usposabljanju in preizkusu znanja o ravnanju z orožjem. Ker je predlog Zakona o spremembah in dopolnitev Zakona o orožju še vedno v zakonodajnem postopku, omenjeni podzakonski predpisi še niso bili sprejeti.

| Oseba: | Vrsta listine | Razlog posesti listine ali orožja | Št. lastnikovorožja | Št. kosov orožja |
| --- | --- | --- | --- | --- |
| Fizična oseba |  |  |  |  |
|  | Dovoljenje za posest |  | 17.980 | 33.886 |
| Orožni list | lov | 19.982 | 75.099 |
| šport | 4.331 | 13.658 |
| varnost  | 5.024 | 5.256 |
| Skupaj: orožni list: | 28.053 | 94.013 |
| Priglasitveni list |  | 968 | 2.355 |
| Dovoljenje za zbiranje |  | 709 | 15.030 |
| Skupaj: fizična oseba | 42.784 | 145.284 |
| Poslovni subjekt |  |  |  |  |
|  | Dovoljenje za zbiranje |  | 3 | 75 |
|  | Orožni posestni list |  | 271 | 4.327 |
| Skupaj: poslovni subjekt | 273 | 4.402 |
| **Skupaj: fizična oseba +poslovni subjekt** | **43.057** | **149.686** |

***Opomba:*** Skupno število lastnikov orožja ni enako skupnemu seštevku, ker ima lahko posameznik več različnih orožnih listin!

**Tabela 7:** Število lastnikov orožja in število kosov registriranega orožja po vrsti listine na dan 31. 12. 2020

**Graf 4:** Število kosov orožja (fizične osebe), za katere je izdan orožni list

Dne 13. 7. 2020 se je pričela uporabljati določba spremenjenega 4. člena **Zakona o osebnem imenu** (Uradni list RS, št. 20/06 in 43/19), ki se nanaša na izbiro osebnega imena za pravni promet. Implementacija zakona je zahtevala odpravo tehničnih omejitev vpisov, to je obsežno nadgradnjo matičnega registra ter vseh ostalih evidenc upravnih notranjih zadev, hkrati pa se je izvedla tudi prilagoditev servisov za posredovanje podatka o osebnem imenu za vse uporabnike Centralnega registra prebivalstva. Ker je imela sprememba vpliv na popolnoma vse evidence, v katerih se v državi vodi podatek o osebnem imenu, je bilo izvedeno tudi obsežno obveščanje o prilagoditvah.

**Graf 5:** Spremembe osebnega imena po letih

Dne 6. 8. 2020 je pričel veljati v letu 2020 pripravljen Pravilnik o spremembah in dopolnitvah **Pravilnika o izvrševanju zakona o matičnem registru,** ki je uredil način vpisa osebnih in zemljepisnih imen v matični register v primerih, ko so le-ta zapisana v tuji pisavi oziroma vsebuje črke ali znake, ki jih slovenski črkovni nabor ne vsebuje. Pravilnik se je uskladil z zadnjo novelo Zakona o osebnem imenu, Zakona o matičnem registru in Družinskim zakonikom ter odpravil pomanjkljivosti glede vpisov v matični register.

|  | **2020** | **2019** | **2018** | **2017** | **2016** | **2015** |
| --- | --- | --- | --- | --- | --- | --- |
| Vpis rojstev  | 22.330 | 23.583 | 23.643 | 23.758 | 23.459 | 23.814 |
| Sklenitev zakonskih zvez | 6.179 | 7.950 | 8.503 | 7.646 | 7.658 | 7.482 |
| Sklenitev partnerskih zvez | 55 | 68 | 60 | 61 | / | / |
| Vpis smrti | 24.629 | 21.364 | 21.215 | 21.222 | 20.395 | 20.756 |

**Tabela 9:** Število dogodkov v CRP od 2015 do 2020

**Zakon o prijavi prebivališča** (Uradni list RS, št. 52/16), ki je pričel veljati 13. 8. 2016, je v četrtem odstavku 53. člena določil, da začasen odhod z območja Republike Slovenije, preneha štiri leta po uveljavitvi zakona (če ni prenehal že prej). Začasen odhod v tujino se je namreč pred 13. 8. 2016 prijavljal brez časovne omejitve, po 13. 8. 2016 pa prijava začasnega naslova v tujini traja največ štiri leta. Glede na navedeno je z dnem 13. 8. 2020 po uradni dolžnosti prenehal veljati naslov 22.248 posameznikom. Izvedeno je bilo individualno obveščanje posameznikov ter obveščanje upravnih enot in Ministrstva za zunanje zadeve, saj so tudi diplomatsko konzularna predstavništva pristojna za izvajanje prijav v tujini, hkrati pa posameznikom neposredno nudili pomoč v okviru številnih telefonskih in dodatnih pisnih pojasnil. Nova zakonska ureditev je zagotovila ažuriranje podatkov o naslovih posameznikov v tujini, ki pa se bo odražala tudi v statistiki podatkov za leto 2020 kot upad začasnih prijav v tujini in porast stalnih prijav v tujini.

Področje prijave prebivališča je v letu 2020 zaznamovalo reševanje problematike fiktivnih prijav prebivališč. V zvezi z navedenim je ministrstvo pripravilo številne usmeritve in pojasnila tako upravnim enotam, delodajalcem, stanodajalcem kot tudi strankam. Na tem področju je bil opazen tudi porast poslanskih in novinarskih vprašanj. V sodelovanju z Upravno inšpekcijo je bilo na tem področju izvedenih več strokovnih nadzorov. Problematiko je obravnavala tudi Medresorska delovna skupina za proučitev problematike fiktivnih prijav prebivališč posameznikov in s tem povezano zlorabo socialnih transferjev, ki je pripravila izhodišča za spremembe in dopolnitve Zakona o prijavi prebivališča. Predlog Zakona o spremembah in dopolnitvah Zakona o prijavi prebivališča je bil 3. 12. 2020 sprejet na vladi in posredovan v obravnavo v Državni zbor.

Ministrstvo za notranje zadeve centralno vodi register stalnega prebivalstva. Po zbranih podatkih, s stanjem na dan 19. 1. 2020, je imelo v letu 2020 v RS prijavljeno stalno prebivališče 2.048.540 posameznikov, od tega 1.951.024 državljanov RS in 97.516 tujcev.

V letu 2020 je imelo v RS prijavljeno samo začasno prebivališče 93.282 posameznikov, od tega 7.190 državljanov RS in 86.092 tujcev). V letu 2020 se je v primerjavi z letom 2019 skupno število začasno prijavljenih posameznikov zmanjšalo za 441 prijav, in sicer je 1.435 prijav manj s strani tujcev in 994 prijav pa več s strani državljanov RS.V letu 2020 je imelo 141.037 državljanov RS stalni naslov v tujini, 8.206 državljanov RS pa je imelo v tujini prijavljen začasni naslov.

Z dnem 31. 12. 2020 se je na podlagi šestega odstavka 53. člena Zakona o prijavi prebivališča **ukinilo vodenje evidence gospodinjstev.** Izvajali smo večkratno obveščanje vseh uporabnikov podatkov iz evidence gospodinjstev v smislu prilagoditve zakonodaje, ki pravice ali obveznosti veže na potrdila iz te evidence. Podatke o gospodinjstvih uporablja tudi več uporabnikov podatkov Centralnega registra prebivalstva, kot so FURS, GURS, e-Sociala, MKGP in vse občine. Zanje se zagotavlja možnost pridobivanja alternativnih, točnejših podatkov. Hkrati je bil z dnem 31.12.2020 nadgrajen register stalnega prebivalstva na način, ki bo omogočal vpogled v arhiv podatkov in izdajo potrdil iz arhiva.

2. avgusta 2021 bo morala Republika Slovenija skladno z Uredbo (EU) 2019/1157 Evropskega parlamenta in Sveta z dne 20. junija 2019 o okrepitvi varnosti osebnih izkaznic državljanov Unije in dokumentov za prebivanje, izdanih državljanom Unije in njihovim družinskim članom, ki uresničujejo svojo pravico do prostega gibanja, začeti izdajati **biometrične osebne izkaznice**. Z vidika izvajanja uredbe so zato potekale aktivnosti za sprejem Predloga Zakona o spremembah in dopolnitvah Zakona o osebni izkaznici, ki bo omogočal izdajo biometrične osebne izkaznice, ki bo vsebovala čip, na katerem bo shranjen zapis dveh prstnih odtisov in fotografije imetnika dokumenta. Osebna izkaznica se bo uporabljala tudi kot sredstvo elektronske identifikacije, njihovo uporabo pa bo določilo Ministrstvo za javno upravo s svojim zakonom o elektronski identifikaciji in elektronskem podpisu. Predlog Zakona o spremembah in dopolnitvah Zakona o osebni izkaznici je bil sprejet na Vladi RS v decembru 2020 in predložen v obravnavo v Državni zbor RS.

**Graf 6:** Število državljanov z veljavnim potnim listom na dan 1. 1. 2021

**Graf 7:** Število državljanov z veljavno osebno izkaznico na dan 1. 1. 2021

V letu 2020 sta bili dokončani tehnološka in vsebinska prenova portala **Centralni register prebivalstva** (CRP), s katerim upravlja Ministrstvo za notranje zadeve in spletne aplikacije e-rojstva. V letu 2020 je bilo na Portal CRP za zasebnike vključenih sedem novih uporabnikov.



**Graf 8:** Posredovanje podatkov iz CRP v obdobju od 1. 1. 1996 do 31. 12. 2020



**Graf 9:** Struktura poizvedb preko Portala CRP v letu 2020



**Graf 10:** Določitev EMŠO v letu 2020 po institucijah

Kljub temu, da rednih volitev v letu 2020 ni bilo, je ministrstvo v letu 2020 izvajalo **aktivnosti volilnih in referendumskih opravil,** ki zajemajo objavo števila volilnih upravičencev, elektronsko razgrnitev volilnih imenikov in sestavo volilnih imenikov za izvedbo glasovanja (ter zagotavljanje podatkov za obveščanje volivcev) za 14 volitev in tri referendume na lokalnem nivoju. Zaradi zaostrenih zdravstvenih razmer so bile dvoje lokalne volitve razveljavljene, ene so bile prestavljene na konec leta 2020, pri dveh pa so volilna opravila še v teku, glasovanje je namreč v letu 2021. Na podlagi Zakona o referendumu in ljudski iniciativi je bilo vloženih pet pobud volivcem za vložitev predlogov sprememb in dopolnitev zakonov, za katere so se podpore zbirale na upravnih enotah. Za dve pobudi pa je bilo izvedeno preverjanje seznamov podpisov volivk in volivcev v podporo pobudi za razpis zakonodajnega referenduma.

Vsem upravnim enotam je bilo posredovano več usmeritev glede izvajanja Zakona o začasnih ukrepih v zvezi s sodnimi, upravnimi in drugimi javnopravnimi zadevami za obvladovanje širjenja nalezljive bolezni SARS-CoV-2, prav tako je bila uporabnikom podatkov ISUNZ posredovana informacija o ažurnosti podatkov v času izvajanja tega zakona. Upravnim enotam so bila posredovana pojasnila glede začasne prepovedi oziroma omejitve javnih zbiranj na javnih krajih in javnih mestih, prav tako je bilo pripravljenih več pojasnil glede možnosti sklica in izvedbe korespondenčnih sej društev in političnih strank. Centralni register prebivalstva je v začetni fazi nudil podporo Nacionalnemu inštitutu za javno zdravje pri iskanju osebnih podatkov posameznikov za namen izdaje karantenskih odločb, v celotnem obdobju pa smo beležili porast vprašanj v zvezi z evidentiranimi podatki o številu smrti. Iz Centralnega registra prebivalstva se je zagotovilo tudi podatke o upravičencih do bonov za izboljšanje gospodarskega položaja na področju turizma.

V letu 2020 je bil izpeljan postopek spremembe **Uredbe o merilih in okoliščinah ugotavljanja pogojev pridobitve državljanstva Republike Slovenije v postopku naturalizacije.** Spremenjena Uredba je bila dne 20. 11. 2020 objavljena v Uradnem listu, št. 168/20, upravnim enotam pa so bile v zvezi z njenim izvajanjem posredovane tudi usmeritve za delo.

**Graf 11:** Deset najpogostejših izvornih držav prosilcev za redno naturalizacijo v letu 2020.

**Graf 12:** Pet najpogostejših izvornih držav za izredno naturalizacijo v letu 2020.

Med ostalimi aktivnostmi velja na področju javnih zbiranj ter orožja izpostaviti tudi aktivnosti v zvezi s pristojnostjo za prenos izvedbenih direktiv glede označevanja orožja in tehničnih specifikacij za alarmno in signalno orožje. V letu 2020 je Republika Slovenija prejela uradni opomin Evropske komisije zaradi nenotifikacije obeh izvedbenih direktiv, predlog odgovora Vlade RS na uradni opomin pa je kot odgovorni organ pripravilo Ministrstvo za gospodarski razvoj in tehnologijo ter hkrati pojasnilo, da bosta izvedbeni direktivi prenešeni s pravilnikom, ki ga bodo sprejeli, ne glede na to pa svoji pristojnosti za prenos obeh izvedbenih direktiv še vedno oporekajo.

V letu 2020 je bilo izdanih 858 dovoljenj za uvoz, izvoz, prenos, tranzit eksplozivov, streliva in pirotehničnih izdelkov.

**Graf 13:** Število izdanih dovoljenj za uvoz, izvoz, prenos, tranzit eksplozivov, streliva in pirotehničnih izdelkov.

V letu 2020 je bilo zvedenih sedem strokovnih nadzorov v zvezi z izvajanjem Zakona o prijavi prebivališča (na upravnih enotah: Logatec, Ljutomer, Celje, Kranj, Grosuplje, Ljubljana, Maribor), na področju matičnih zadev pa sta bila izvedena dva strokovna nadzora (na upravnih enotah: Logatec in Pesnica, zadnji je bil izveden na daljavo). Izvedenih je bilo šest strokovnih nadzorov na daljavo na področju zbiranja in združevanja (na upravnih enotah: Jesenice, Velenje, Nova Gorica, Grosuplje, Slovenj Gradec in Ljutomer).

Na dan 31. 12. 2020 je bilo v register društev vpisanih 24.040 društev in registriranih 87 političnih strank.

| **Skupina društva** | **Število registriranih društev** |
| --- | --- |
| 01-Športna in rekreativna društva | 8453 |
| 02-Društva za pomoč ljudem | 3073 |
| 03-Kulturna in umetniška društva | 4089 |
| 04-Znanstveno raziskovalna, izobraževalna, strokovna in poklicna društva | 2245 |
| 05-Društva za varstvo okolja, gojitev in vzrejo živali in rastlin | 1691 |
| 06-Stanovska društva | 1398 |
| 07-Društva za razvoj kraja | 1564 |
| 08-Nacionalna in politična društva | 321 |
| 09-Društva za duhovno življenje | 640 |
| 99-Ostala društva | 566 |
|  | **Seštevek skupaj: 24.040** |

**Tabela 10:** Število registriranih društev in političnih stran na dan 31. 12. 2020.

Opravljene so bile večje dopolnitev oz. nadgradnje informacijskega sistema upravnih notranjih zadev v Registru orožja in eksplozivov OREX in v Evidenci trgovcev z orožjem, prav tako v Registru stalnega prebivalstva in v Registru tujcev zaradi izstopa Združenega Kraljestva iz Evropske unije. V letu 2020 je bilo sklenjenih kar 20 pogodb o dostopanju do osebnih podatkov preko aplikacije eRisk, še štiri so v pripravi. Uspešno je bil izveden razpis za vzdrževanje licenčne programske opreme Sodobno delovno mesto SDM, pripravljena je bila razpisna dokumentacija za vzdrževanje informacijskega sistema upravnih notranjih zadev za naslednjih pet let.

V poletnih mesecih je prišlo do izrednega povečanja zahtevkov za seznanitev z lastnimi osebnimi podatki, skladno s členi 13, 14 in 15 Uredbe (EU) 2016/679 EP in ES o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES oz. 30. člena ZVOP-1 (Uradni list RS, št. 94/07-UPB1). Večjemu številu zahtevkov s strani poslancev so sledili zahtevki državljanov in zahtevki za pojasnila iz Urada informacijskega pooblaščenca RS. Ob tem je bila izvedena tudi vrsta izboljšav na samih dnevnikih dela in procesu posredovanja le teh.

# Upravljanje migracij

Na področju migracij je bil opažen trend upadanja števila prošenj za mednarodno zaščito. V letu 2020 je bilo do konca leta vloženih 3.548 prošenj za mednarodno zaščito, kar predstavlja 8-odstotno zmanjšanje v primerjavi z letom 2019.

**Graf 14:** Gibanje števila prošenj za mednarodno zaščito v zadnjih šestih letih

Vlada Republike Slovenije je sprejela predlog **Zakona o spremembah in dopolnitvah Zakona o mednarodni zaščiti** in ga posredovala v obravnavo Državnemu zboru. Predlog zakona sledi cilju zagotoviti hitre in učinkovite postopke mednarodne zaščite, sankcionirati neupoštevanje dolžnosti prosilcev za mednarodno zaščito, določiti jasnejše pravne podlage ter omogočiti učinkovitejšo izvedbo posameznih konceptov zakona, kot sta omejitev gibanja in ponovne prošnje, ki sledijo sodni praksi ter uvesti zakonodajne rešitve, ki spodbujajo osebe z mednarodno zaščito, da se v največji možni meri udeležijo tečajev slovenskega jezika, spoznavanja slovenske družbe in ostalih programov pomoči pri vključevanju.

Vlada Republike Slovenije je sprejela in posredovala v obravnavo Državnemu zboru tudi predlog **Zakona o spremembah in dopolnitvah Zakona o tujcih**, ki v nacionalni red prenaša določbe Direktive (EU) 2016/801, katerih namen je olajšati vstop tistih državljanov tretjih držav, ki prihajajo na območje Evropske unije zaradi opravljanja raziskovalnega dela in študija in omogočiti njihovo mobilnost in mobilnost njihovih družinskih članov znotraj držav članic. S predlogom se varnostno krepijo biometrična dovoljenja za prebivanje zaradi spremenjene Uredbe o enotni obliki dovoljenja za prebivanje za državljane tretjih držav, spreminjajo se določbe na področju vračanja in vključevanja tujcev ter zagotavlja implementacija Sporazuma o izstopu Združenega kraljestva Velika Britanija in Severna Irska iz Evropske unije.

Na podlagi poziva urada European Asylum Support Office (EASO) so bili trije javni uslužbenci Direktorata za migracije napoteni na delo v misije, z namenom nuditi podporo državam članicam, ki se srečujejo z največjim migracijskim pritiskom.

Ministrstvo je aktivno sodelovalo pri pripravi nacionalnih stališč glede novega **Pakta o migracijah in azilu**, ki ga je Evropska komisija predstavila v septembru 2020 ter v njem predstavljenih zakonodajnih predlogov.

Za implementacijo **Sporazuma o izstopu** **Združenega Kraljestva** je Ministrstvo za notranje zadeve upravnim enotam pred potekom prehodnega obdobja poslalo podrobne usmeritve za delo, ki temeljijo na smernicah Evropske komisije glede implementacije drugega dela Sporazuma o izstopu.

**Projekt prenovljenih, posodobljenih in varnostno okrepljenih izkaznic, ki se izdajajo tujcem v Republiki Sloveniji**, bi se po prvotnih načrtih moral začeti v novembru 2020, vendar je zaradi dolgotrajnega postopka usklajevanja besedila predloga Zakona o spremembah in dopolnitvah Zakona o tujcih prišlo do nepredvidenega zaostanka. Za izvedbo javnega razpisa za izbor izvajalca novih izkaznic je namreč potrebna ustrezna pravna podlaga, ki je predvidena v predlogu navedenega zakona.

# Proaktivno in kredibilno mednarodno dvo- in večstransko sodelovanje

V EU zadevah sta se v skladu z notranjo zakonodajo in uveljavljenimi postopki zagotavljala vsebinska usklajenost in ustrezno potrjevanje stališč Republike Slovenije do zakonodajnih in drugih aktov z delovnega področja MNZ. SEZMS je zagotavljala pripravo in usklajevanje stališč in drugih potrebnih odzivov s pristojnimi strokovnimi službami znotraj ministrstva in Policije in med njimi ter z drugimi pristojnimi resornimi ministrstvi in vladnimi službami. Skrbela je tudi za pripravo ustreznih gradiv za predstavitev in potrjevanje predlogov stališč po uveljavljenih postopkih na Vladi Republike Slovenije, v Državnem svetu Republike Slovenije in Državnem zboru Republike Slovenije ter za ustrezno predstavitev teh stališč v delovnih telesih EU-institucij in v pogovorih najvišjih predstavnikov MNZ in Policije z drugimi mednarodnimi predstavniki.

V letu 2020 je bil prenovljen sklep ministra o delovni skupini za EU-sodelovanje predstavnikov MNZ in Policije. Za uspešno izvajanje nalog delovne skupine je bil posodobljen tudi priročnik za sodelujoče v delovni skupini.

Ministrstvo je tudi v letu 2020 sodelovalo s Stalnim predstavništvom Republike Slovenije pri Evropski uniji v Bruslju, usmerjalo njihove aktivnosti in zagotavljalo možnosti za njihovo delo, vključno s pripravo vsebinskih navodil in stališč, potrebnih za udeležbo na zasedanjih Coreper, okroglih mizah IPCR ter dvostranskih srečanjih z Evropsko komisijo in drugimi mednarodnimi deležniki.

Najpomembnejši vsebinski dosežek na področju notranjih zadev v letu 2020 je bil **sprejem strateških smernic** za navedeno področje, ki določajo prioritete v naslednjem petletnem obdobju. Hkrati je bil pomemben tudi sprejem Sklepov Sveta o notranji varnosti in evropskem policijskem partnerstvu, ki je bil zaključen s pisnim postopkom decembra 2020.

Pomemben delež aktivnosti je bil posvečen tudi zasedanjem odbora COSI in SCIFA, v tem okviru pa intenzivnim pripravam na slovensko predsedovanje odboroma naslednje leto.

Na področju dvo- in večstranskega mednarodnega sodelovanja je bilo v letu 2020 poskrbljeno za ustrezno načrtovanje in izvedbo srečanj najvišjih predstavnikov MNZ in Policije s predstavniki držav članic Evropske unije, tretjih držav, mednarodnih organizacij in drugih mednarodnih partnerjev.

V celotnem letu 2020 je bilo izvedenih več videokonferenc šefov policij in mejnih policij sosednjih držav in regije za usklajevanje aktivnosti v odzivu na širjenje koronavirusa, kasneje pa tudi izmenjavo aktualnih podatkov o nezakonitih migracijah. V celotnem letu je bilo izvedenih 26 sestankov, na katerih sodelujejo predstavniki Avstrije, Bosne in Hercegovine, Črne gore, Madžarske, Italije, Hrvaške, Severne Makedonije, Srbije in Slovenije.

Tudi v letu 2020 so potekale aktivnosti procesa Brdo. Deveto neformalno srečanje ministrov za notranje zadeve Brdo procesa je potekalo 3. in 4. marca 2020 v Ljubljani. Srečanje je bilo namenjeno obeležitvi desete obletnice obstoja neformalne mreže nacionalnih koordinatorjev iz jugovzhodne Evrope za boj proti trgovini z ljudmi in vzpostavitvi nabora kontaktnih točk za boj zoper spolno izkoriščanje in spolno zlorabo otrok.

Na dvostranskih dogodkih na najvišji ravni sta se ministra srečala z več ministri za notranje zadeve, veliko pa je bilo tudi srečanj z veleposlaniki.

Na področju mednarodnopravnih zadev so potekala pogajanja o več mednarodnih pogodbah in nepogodbenih aktih na področju notranjih zadev in policijskega sodelovanja.

Zaradi epidemije COVID-19 se je bistveno povečalo število avdio in video konferenc na različnih nivojih, saj je bilo v letu 2020 samo v povezavi s pandemijo COVID-19 izvedenih deset videokonferenc na ministrski ravni in triintrideset mednarodnih videokonferenc na strokovni ravni. Srečanja so bila namenjena izmenjavi informacij in koordinaciji ukrepov predvsem na področjih zunanjih in notranjih mejah EU, migracijah in azilu. Evropska komisija je na podlagi zbranih informacij pripravila vrsto priporočil in smernic za zajezitev širjenja novega korona virusa in obenem zagotavljanja prostega pretoka blaga in storitev.

**Preprečevanje in boj proti trgovini z ljudmi**

Služba za preprečevanje in boj proti trgovini z ljudmi je v letu 2020 izvajala naloge v okviru svojih pristojnosti in aktivnosti, določene v Akcijskem načrtu za boj proti trgovini z ljudmi za obdobje 2019-2020.

Marca 2020 je bilo v Ljubljani izvedeno srečanje neformalne mreže nacionalnih koordinatorjev za boj proti trgovini z ljudmi jugovzhodne Evrope (NATC JVE), kjer je bil sprejet strateški dokument o prihodnjem delovanju mreže, ki bil pripravljen skupaj z Mednarodnim centrom za razvoj migracijske politike (ICMPD). V luči obeležitve desete obletnice delovanja NATC JVE so marca o nadaljnji krepitvi regionalnega sodelovanja na področju boja proti trgovini z ljudmi razpravljali tudi notranji ministri procesa Brdo.

V skladu z določili Zakona o ratifikaciji Konvencije Sveta Evrope o ukrepanju proti trgovini z ljudmi se je izvajal projekt Oskrba žrtev trgovine z ljudmi – namestitev v varnem prostoru za obdobje 2020 in 2021. Delo SPBTL so zaznamovale tudi številne aktivnosti na področju usklajevanja konkretnih primerov nameščanja žrtev trgovine z ljudmi, tako v kriznih kot varnih namestitvah, ter s tem povezano sklicevanje večdisciplinarnih skupin v skladu s Priročnikom o identifikaciji, pomoči in zaščiti žrtev trgovine z ljudmi.

Ob evropskem dnevu boja proti trgovini z ljudmi je bil 18. oktobra izdan priročnik za delodajalce »Preprečite prisilno delo«, ki je bil objavljen na spletni strani ministrstva in Urada Vlade RS za komuniciranje skupaj s sporočilom za javnost.

Za Evropsko komisijo je bil pripravljen obsežen prispevek za 3. poročilo o napredku na področju boja proti trgovini z ljudmi na podlagi Direktive 2011/36/EU Evropskega parlamenta in Sveta z dne 5. aprila 2011 o preprečevanju trgovine z ljudmi in boju proti njej ter zaščiti njenih žrtev v nacionalni pravni red.

 V letu 2020 je potekala priprava letnega poročila o trgovini z ljudmi Ministrstva za zunanje zadeve Združenih držav Amerike, ki je Republiko Slovenijo ponovno uvrstilo v skupino držav, ki v celoti izpolnjujejo minimalne standarde v boju proti trgovini z ljudmi (t. i. TIER 1).

# Projekti namenjeni večji učinkovitosti dela MNZ

**Sprememba organizacijske strukture MNZ**

V letu 2020 so bili ustanovljeni trije novi direktorati, in sicer Direktorat za upravne notranje zadeve, Direktorat za migracije in Direktorat za logistiko in nabavo**.** V Direktoratu za policijo in druge varnostne naloge je bil oblikovan Sektor za sistemsko normativno dejavnost in analize. Spremembe so bile izvedene tudi v Sekretariatu, kjer je bila Služba za javna naročila in nabave iz Urad za finančne zadeve in nabavo oz. Sekretariata prenešena v novi Direktorat za logistiko in nabavo. Služba za evropska sredstva je postala samostojna organizacijska enota.

**Projekt MFERAC05**

V letu 2020 je potekala prenova spletnega vmesnika MFERAC. MNZ z organoma v sestavi predstavlja enega večjih uporabnikov MFERAC, zato je bila ustanovljena delovna skupina, ki bo v naslednjih dveh letih skrbela za implementacijo tega projekta.

**Projekt izgradnje direktorskega informacijskega sistema DPDVN**

Direktorski informacijski sistem (DIS) omogoča podporo odločanju na podlagi dnevno osveženih podatkov iz različnih virov oziroma delovnih področij MNZ in obeh organov v sestavi ter enotno načrtovanje in poročanje na različnih ravneh ministrstva.

V letu 2020 je bila za bolj učinkovito uporabo novih informacijskih rešitev predvidena nadgradnja z administratorskim modulom za nadziranje delovanja sistema in dodatno funkcionalnostjo, ki bo omogočila direkten prehod iz DIS v SPIS 4 in vpogled v zadeve in dokumente, trenutno prikazane v posameznem grafikonu DIS. Poleg tega je bila v okviru nadaljnjega razvoja informacijskega sistema predvidena analiza informacijskih potreb s področja varnostnega načrtovanja ter razširitev modula DIS za načrtovanje in poročanje. Zaradi zaostrenih epidemioloških razmer je bila realizirana le priprava strokovnih podlag za nadgradnjo, ki je bila predvidena v letu 2020, z dodatno razširitvijo grafičnih pregledov zadev in dokumentov, ki v dosedanjo informacijsko rešitev ni bil zajet.

**Informatizacija Evidence dejavnosti obdelav osebnih podatkov**

Z uveljavitvijo Splošne uredbe o varstvu podatkov morajo upravljavci osebnih podatkov izdelati evidenco dejavnosti obdelav osebnih podatkov. V obdobju 2020-2021 je predvidena izdelava evidence dejavnosti obdelav za vse zbirke osebnih podatkov v upravljanju MNZ in IRSNZ ter jo v nadaljevanju tudi informatizirati. V okviru tega je bilo v letu 2020 načrtovano zbiranje podatkov za evidenco dejavnosti obdelav za zaposlene ter objava na intranetu in oglasni deski, zbiranje podatkov za evidenco dejavnosti obdelav za vse zbirke podatkov MNZ in IRSNZ ter nadomestitev obstoječega kataloga zbirk osebnih podatkov, pridobitev seznama pogodb MNZ in IRSNZ, v katere so vključene pogodbene obdelave osebnih podatkov in priprava tipskih pogodbenih obdelav. Zaradi prioritetnih dejavnosti zaradi epidemije COVID-19 naloge je bila izvedba zamaknjena v leto 2021.

## Nadgradnja informatizacije postopkov varnostnih preverjanj in drugih delovnih procesov po Zakonu o tajnih podatkih

Z vzpostavitvijo tajnega državnega računalniškega oblaka (TDRO) v MNZ se v določeni meri spreminja način obravnavanja tajnih podatkov v varnostnem območju MNZ in širše. S postopno implementacijo TDRO v letih 2020 in 2021 je načrtovana vzpostavitev elektronskega prenosa tajnih podatkov do in iz MNZ ter vzpostavitev aktivne povezave obstoječih informacijskih sistemov za obravnavanje tajnih podatkov v MNZ s TDRO.

V letu 2020 je bilo v okviru informatizacije predvideno in realizirano poenotenje dokumentacijskih podlag in obrazcev za vse vrste (upravnih) postopkov.

**Sodelovanje pri raziskovalni dejavnosti v okviru ciljnih raziskovalnih projektov**

V letu 2020 se je nadaljevalo sodelovanje pri raziskovalni dejavnosti v okviru dveh ciljnih raziskovalnih projektov, ki sta bila na podlagi predlogov MNZ izbrana na razpisu Javne agencije za raziskovalno dejavnost RS »CRP 2019«, ministrstvo pa sofinancira njuno izvedbo.

Namen projekta z naslovom **Učinkovitost sistemskega nadzora nad policijo na področju spoštovanja človekovih pravic ter zakonskih in strokovnih standardov policijskega dela** je ugotoviti učinkovitost nadzora z vidika izboljševanja kakovosti policijskega dela in policijskega sistema v celoti. V MNZ je bilo namreč identificirano tveganje slabega učinka sistemskih nadzorov in usmerjanja policije na izvedbeno raven policijske dejavnosti. Projekt se izvaja v obdobju od 2019 do aprila 2021. V letu 2020 je bila s programom dela projekta predvidena analiza normativne ureditve nadzora nad policijo v RS ter pregled dosedanjih raziskav, relevantne literature in drugih virov, analiza ureditve in izvajanja nadzora nad policijo v nekaterih državah EU in izbranih tretjih državah, zasnova in izvedba (pol)strukturiranih intervjujev z odgovornimi osebami pri nadzornikih in nadziranih, ocena stanja, organizacija in izvedba okrogle mize v okviru nacionalne konference Dnevi varstvoslovja 2020. Ocena stanja in organizacija okrogle mize sta bila zaradi epidemije prestavljena v leto 2021.

Drugi projekt z naslovom **Primerjava ureditve dejavnosti zasebno varnostnih subjektov v Sloveniji in državah članicah EU** proučuje dejavnost t. i. privatne policije, kamor sodita zasebno varovanje in detektivska dejavnost, urejena z Zakonom o zasebnem varovanju (ZZasV-1) in Zakonom o detektivski dejavnosti (ZDD-1) ter njunimi podzakonskimi akti. Namen raziskovalnega projekta je znanstveno relevantna ugotovitev o prednostih in slabostih obstoječe slovenske regulative v sodobnih varnostnih in gospodarskih razmerah in v primerjavi z nekaterimi drugimi državami članicami EU. Projekt se izvaja v obdobju od 2019 do novembra 2021. V letu 2020 je bil načrtovan in izveden primerjalno pravni elaborat o razmejitvi pristojnosti med državno in zasebno policijo z vidika dopustnosti izvajanja državnih nalog, proučitev prenosa pristojnosti državnih policij na zasebno-varnostne subjekte in proučitev regulacije zasebnih subjektov za delovanje na kriznih žariščih po svetu.

Ministrstvo za notranje zadeve je v sodelovanju z Ministrstvom za javno upravo nameravalo za razpis Javne agencije za raziskovalno dejavnost RS »CRP 2020« predlagati projekt Učinkovit pritožbeni mehanizem nad delom občinskih redarjev, varnostnikov in detektivov, katerega namen je proučiti, analizirati in izboljšati nadzorstveno vlogo države nad izvajanjem pooblastil, ki jih uporabljajo občinski redarji, ukrepi, ki jih izvajajo varnostniki in upravičenji, ki jih uporabljajo detektivi, predvsem z vidika varovanja človekovih pravic in temeljnih svoboščin. Zaradi epidemije covid-19 je Javna agencija za raziskovalno dejavnost RS izdala povabila resorjem za posredovanje predlogov za razpis šele ob koncu leta 2020, zato bo MNZ skupaj z MJU projekt predlagalo za razpis »CRP 2021«.

# Podatki o proračunu Ministrstva za notranje zadeve in kadrovski podatki

## 8.1 Izvrševanje proračuna za leto 2020 in priprava spremembe proračuna za leto 2021

Izvrševanje proračuna za leto 2020 je bilo preko celega leta podvrženo veliko spremembam, ki so jih je narekoval odziv na epidemijo. V mesecu marcu je bilo s sklepom Vlade RS v proračunsko rezervo prerazporejeno 30 odstotkov pravic porabe, kar je praktično pomenilo zaustavitev investicije in opremljanja. Za prioritetne investicije in opremljanje so bile pravice porabe tekom leta dodatno odobreno. Dodatne pravice porabe pa so bile pridobljene z rebalansom proračun za leto 2020, ki je bil sprejet jeseni. Realizacija proračuna glede na veljavni proračun v okviru integralnih sredstev za celoten organ je kljub oteženemu izvrševanju (soglasje in obveščanje MF za prevzem obveznosti..) znašala **99,5 odstotka,** medtem ko realizacijo upoštevajoč vseh virov sredstev znaša 96,7 odstotka.

****

**Tabela 11:** Realizacija proračuna MNZ v letu 2020.

Hkrati z rebalansom za leto 2020 se je načrtovala tudi sprememba za proračun 2021 in predlog proračuna za leto 2022, ki sta bila sprejeta konec leta.

| **V mio EUR** **(EU sredstva)** | **Odobrena sredstva AMIF in ISF** | **Realizirano 2015-2020** | **Odstotek****realizacije** | **Pripravljeni zahtevki za povrnitev** | **Posredovano MF za povrnitev sredstev**  | **Odstotek črpanja** |
| --- | --- | --- | --- | --- | --- | --- |
| MNZ in POLICIJA | 40,51 | 31,94 | 78,84% | 29,91 | 26,99 | 66,63% |
| OSTALA MINISTRSTVA | 22,19 | 15,21 | 68,54% | 11,49 | 10,43 | 47,00% |
| DODATNA SREDSTVA (EES, ETIAS, SA, R&R)  | 17,46 | 2,36 | 13,52% | 2,36 | 2,36 | 13,52% |
| **SKUPAJ:** | **80,16** | **49,51** | **61,76%** | **43,76** | **39,78** | **49,63%** |

## Črpanje evropskih sredstev

Cilj ministrstva je zagotoviti optimalno črpanje skladov AMIF in ISF s spremljanjem izvajanja projektov in prerazporeditvijo neporabljenih sredstev na nove projekte. Dodatna sredstva, ki jih je ministrstvo s strani Evropske Komisije dobilo za izvedbo določenih projektov (Sistem vstopa in izstopa (EES), Sistem za odpravo vizumov (ETIAS,) posebne aktivnosti( SA), premestitve in preselitve), ni mogoče razporejati drugam in so odvisni od dejanske realizacije teh projektov. Obdobje upravičenosti za izvedbo projektov finančnega okvira 2014–2020 se zaključi konec leta 2022. Realizacija je razvidna iz spodnjega grafa in tabele.

**Tabela 12:** Črpanje sredstev na dan 31. 12. 2020.



**Graf 15:** Črpanje sredstev iz skladov AMIF in ISF.

## Kadrovski podatki

1. **Realizacija kadrovskega načrta**



**Tabela 13:** Realizacija kadrovskega načrta 2019–2020

Na podlagi čistopisa Skupnega kadrovskega načrta (SKN) za leti 2020 in 2021 z dne 9. 12. 2020 se dovoljeno število zaposlitev v Ministrstvu za notranje zadeve zmanjša za štiri (kvote prenesene v druga ministrstva – Ministrstvo za javno upravo, Ministrstvo za infrastrukturo, Ministrstvo za zdravje in Ministrstvo za zunanje zadeve) in v Policiji za dve kvoti (prenos v Ministrstvo za infrastrukturo in Ministrstvo za zunanje zadeve).

Na podlagi sporazumov med Policijo in MNZ se bo v letu 2021 kadrovski načrt MNZ povečal za 50 zaposlitev (začasni prenos dveh kvot in trajni prenos 48 kvot). Prav tako je bil sklenjen sporazum med Ministrstvom za notranje zadeve, Policijo in Vlado Republike Slovenije o začasnem prenosu (10) kvot za zaposlitev.

1. **Sistemizacija in zasedba 2019–2020**

| **PU** | **31. 12. 2019** | **31. 12. 2020** |
| --- | --- | --- |
| **sistemizirana delovna mesta** | **zasedena** **delovna mesta** | **sistemizirana delovna mesta** | **zasedena delovna mesta** |
| MINISTRSTVO ZA NOTRANJE ZADEVE  | 889 | 613 | 878 | 604 |
| POLICIJA | 10521 | 8189 | 10753 | 8339 |
| INŠPEKTORAT RSNZ | 22 | 18 | 22 | 17 |

**Tabela 14:** Podatki o sistemizaciji in zasedbi na 31. 12. 2019 in 31. 12. 2020.

1. **Fluktuacija**

**Graf 16:** Podatki o fluktuaciji od 1. 1. 2020 do 31. 12. 2020.

1. Občine Črenšovci, Odranci, Turnišče, Velika Polana in Beltinci. [↑](#footnote-ref-1)
2. Aplikacija za vodenje evidenc ter upravnih in prekrškovnih postopkov v MNZ in IRSNZ. [↑](#footnote-ref-2)
3. Podatki so bili zbrani 21. 12. 2020. [↑](#footnote-ref-3)
4. Podatki so bili zbrani 21. 12. 2020. [↑](#footnote-ref-4)
5. Upad v primerjavi z letom 2019 je posledica okoliščine, da se obdobni remont v jedrski elektrarni Krško izvaja vsakih 18 mesecev, zato v letu 2020 ni bil izveden. Ponoven remont je načrtovan v letu 2021, ko bo prišlo do ponovnega velikega porasta zahtevkov za varnostno preverjanje. [↑](#footnote-ref-5)
6. Direktiva (EU) 2017/853 Evropskega parlamenta in Sveta z dne 17. maja 2017 o spremembi Direktive Sveta 91/477/EGS o nadzoru nabave in posedovanja orožja, ki je začela veljati 13. junija 2017. [↑](#footnote-ref-6)